Diari Oficial de la Generalitat Valenciana


Sumari del DOGV 9245, del 29-12-2021 (2021/13075)

RESOLUCIÓ de 23 de desembre de 2021, del conseller d'Economia Sostenible, Sectors Productius, Comerç i Treball, per la qual s'aproven les bases reguladores i es convoquen, per tramitació anticipada, les subvencions destinades al finançament de les inversions del component 23 «Noves polítiques públiques per a un mercat de treball dinàmic, resilient i inclusiu», inversió 4 «Nous projectes territorials per al reequilibri i l'equitat», línia d'inversió «Col·lectius vulnerables», dins del Pla de recuperació, transformació i resiliència per a persones desocupades amb diversitat funcional (CID 346).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9245

Data del DOGV
:   29-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/13479


Data del document
:   23-12-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 23 de desembre de 2021, del conseller d'Economia Sostenible, Sectors Productius, Comerç i Treball, per la qual s'aproven les bases reguladores i es convoquen, per tramitació anticipada, les subvencions destinades al finançament de les inversions del component 23 «Noves polítiques públiques per a un mercat de treball dinàmic, resilient i inclusiu», inversió 4 «Nous projectes territorials per al reequilibri i l'equitat», línia d'inversió «Col·lectius vulnerables», dins del Pla de recuperació, transformació i resiliència per a persones desocupades amb diversitat funcional (CID 346). [2021/13312]  
  
  
L'instrument financer NextGenerationEU, aprovat pel Consell Europeu el 21 de juliol de 2020, inclou, com a element central, el Mecanisme de recuperació i resiliència (MRR), la finalitat del qual és donar suport a la inversió i les reformes en els estats membres per a aconseguir una recuperació sostenible i resilient, al mateix temps que permetrà una sèrie de reformes basades en la justícia social, tant a escala nacional com en cogovernança amb les comunitats autònomes amb competències transferides.  
L'Acord del Consell de Ministres de 27 d'abril de 2021 va aprovar el Pla de recuperació, transformació i resiliència per a Espanya (d'ara en avant, PRTR), d'acord amb el que estableix la Decisió d'execució del Consell (Council Implementing Decision'CID) de 13 de juliol de 2021 i amb el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència.  
El pla esmentat consta de quatre eixos: la transició ecològica, la transformació digital, la cohesió social i territorial i la igualtat de gènere, i aquests eixos orienten les deu polítiques palanca destinades a determinar l'evolució futura del nostre país. Dins de l'eix de promoció de la cohesió social i territorial a Espanya es recullen les mesures dirigides a impulsar l'ocupació de qualitat. Labora centra el seu camp d'acció dins del PRTR en dos aspectes principals. Dins de la política palanca VII «Educació i coneixement, formació contínua i desenvolupament de capacitats», es troba el component 19 «Pla nacional de capacitats digitals (digital skills)». Labora desenvolupa accions de la inversió tres «Capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere». D'altra banda, la política palanca VIII engloba la «Nova economia de les cures i polítiques d'ocupació», dins de la qual s'enquadra el component 23 «Noves polítiques públiques per a un mercat de treball dinàmic, resilient i inclusiu». Per mitjà d'aquest component (que inclou 11 reformes i 7 inversions) es pretén corregir els desequilibris del mercat laboral, agreujats per la caiguda d'activitat derivada de l'emergència sanitària. En concret, Labora desenvolupa accions per concurrència competitiva en la inversió 1 d'aquest component «Ocupació jove, primeres experiències professionals en les administracions públiques», en la inversió 2 «Inversió ocupació dona, suport a dones en els àmbits rural i urbà» i en la inversió 4 «Nous projectes territorials per al reequilibri i l'equitat: col·lectius vulnerables» i «Nous projectes territorials per al reequilibri i l'equitat: emprenedoria i microempreses».  
  
A l'efecte d'aquesta resolució, interessa la inversió 4 esmentada «Nous projectes territorials per al reequilibri i l'equitat» en les parts que afecten la línia d'inversió «Col·lectius vulnerables», del component 23 del PRTR, ja que es pretén aconseguir la promoció del reequilibri per mitjà del desenvolupament de projectes integrats d'inserció per a col·lectius que presenten dificultats especials d'accés a l'ocupació, a fi d'establir un creixement equilibrat i sostenible per a tota la població en tot el territori autonòmic i que pal·lie les desigualtats entre col·lectius i entre territoris. Per a assolir aquest objectiu es pretén subvencionar la realització d'itineraris individualitzats i personalitzats d'ocupació, al col·lectiu vulnerable de les persones amb diversitat funcional inscrites en els Espais Labora de la Comunitat Valenciana, que en data 29.08.2021 arriben a la xifra de 29.912 a la Comunitat Valenciana, xifra que suposa un 5,10 % del total de persones desocupades inscrites en aquest àmbit territorial, percentatge que es pretén reduir en un procés en què seran beneficiàries de les ajudes diverses entitats sense ànim de lucre.  
Amb això es pretén contribuir a aconseguir més cohesió econòmica, social i territorial de la Unió Europea i a reduir les diferències entre els nivells de desenvolupament de les regions i arribar al desenvolupament harmoniós del conjunt de la Unió, de manera que es promoga el creixement equilibrat i sostenible de les diverses regions. Compleix els Objectius de Desenvolupament Sostenible de l'Agenda 2030, en particular, el huité i el dècim: promoure el creixement econòmic sostingut, inclusiu i sostenible, l'ocupació plena i productiva i el treball decent per a tots, així com reduir la desigualtat en els països i entre els països, respectivament.  
D'aquesta manera, es contribueix al compliment de l'objectiu 346 de l'annex de la Decisió d'execució del Consell, pel qual s'han de promoure almenys 68 projectes en tot l'Estat.  
L'instrument jurídic, segons el que fixa l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, és una resolució de la persona titular de la conselleria competent en matèria d'ocupació i treball. En aquesta resolució es recullen els elements fonamentals que figuren en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; La Llei 38/2003, general de subvencions, i el seu desplegament reglamentari en el Reial decret 887/2006, de 21 de juliol, els articles 76 a 79 del qual habiliten l'ús del règim de mòduls de cara a la concessió i la justificació de les ajudes.  
  
La resolució indica que les resolucions de concessió es dictaran per ordre de presentació de sol·licituds, una vegada efectuades les comprovacions de concurrència de l'actuació subvencionable i el compliment de la resta de requisits exigits, fins a l'esgotament del crèdit pressupostari assignat en la convocatòria.  
També s'ha tingut en compte el que estableix el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, o l'Ordre HFP/1030/2021, de 29 de setembre, per la qual es configura el sistema de gestió del PRTR.  
  
En el projecte de pressupostos de la Generalitat per a l'exercici 2022 figura en el capítol IV del subprograma 322.91 «MRR. Pla de recuperació, transformació i resiliència», la línia de subvenció S8968000, amb una dotació adequada i suficient per al finançament d'aquestes ajudes.  
  
D'acord amb el que disposa l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, en relació amb l'article 160.4 b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i després d'haver emés un informe l'Advocacia de la Generalitat, així com la Intervenció Delegada de la Intervenció General de Labora, resolc  
  
Primer. Convocatòria  
Es convoca, per a l'exercici 2022, dins del marc del Mecanisme de recuperació i resiliència, i del Pla de recuperació, transformació i resiliència ?col·lectius vulnerables?, objecte de finançament per mitjà dels recursos financers derivats de l'Instrument europeu de recuperació (NextGenerationEU), un projecte de subvenció destinat a la realització de projectes integrals d'ocupació mitjançant la confecció d'itineraris d'ocupació individualitzats i personalitzats per a persones inscrites com a demandants d'ocupació en situació laboral de no ocupades en els Espais Labora de la Comunitat Valenciana i que tinguen els requisits següents:  
- Que tinguen reconegut un grau de discapacitat igual o superior al 33 %.  
- Sense tindre reconegut un grau de discapacitat o que aquest siga inferior al 33 %, que hagen sigut diagnosticades, per la unitat de salut mental corresponent, de qualsevol patologia mental acreditada degudament.  
Segon. Finançament  
1. Aquestes subvencions es finançaran amb càrrec al capítol IV, codi de la línia S8968000, corresponent a fons MRR (C23.I4), del subprograma 322.91, per a l'exercici 2022, per un import global màxim de 2.876.310 ?, del pressupost de despeses de Labora, Servei Valencià d'Ocupació i Formació (d'ara en avant, Labora), amb fons transferits pel Servei Públic d'Ocupació Estatal (d'ara en avant, SEPE), en el marc dels fons europeus procedents del Mecanisme de recuperació i resiliència i dins del Pla de recuperació, transformació i resiliència.  
  
D'acord amb el que s'assenyala en el pressupost de despeses de Labora per a 2022, les subvencions es finançaran amb els recursos financers derivats de l'Instrument europeu de recuperació (NextGenerationEU), per mitjà del Mecanisme de recuperació i resiliència establit pel Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència. A la tramitació i concessió d'aquestes subvencions finançables amb fons europeus els serà aplicable el que preveu el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència.  
  
Així mateix, les subvencions regulades en aquesta resolució estan subjectes, en tot cas, al compliment, execució i realització de les fites i els objectius fixats en el Pla de recuperació, transformació i resiliència, d'acord amb la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision'CID), i estaran sotmeses a la plena aplicació dels procediments de gestió i control que s'establisquen per al Mecanisme de recuperació i resiliència de la UE i la resta de la normativa de la Unió Europea aplicable a la gestió, seguiment i control que s'establisca per al Pla de recuperació, transformació i resiliència, així com a les obligacions específiques relatives a la informació i a la publicitat, a la verificació i a la resta de les imposades per la normativa de la Unió Europea.  
  
2. La quantia total màxima establida en aquesta convocatòria, atés el caràcter anticipat de la tramitació, té caràcter estimat fins a l'aprovació dels pressupostos de la Generalitat per a l'exercici de 2022. Per aquest motiu, l'emissió de les resolucions de concessió de subvencions queda condicionada al fet que hi haja crèdit adequat i suficient en la llei de pressupostos de la Generalitat que resulte aprovada per a l'exercici econòmic esmentat.  
3. La dotació pressupostària d'aquesta convocatòria es distribuirà territorialment per províncies, amb caràcter estimatiu, de manera proporcional al nombre de persones participants inscrites com a desocupades en Labora. Per tot això, en l'annex I d'aquesta resolució s'efectua la distribució provincial del crèdit.  
4. La Direcció General de Labora, per mitjà d'una resolució que serà publicada en el Diari Oficial de la Generalitat Valenciana (d'ara en avant, DOGV) i sense necessitat d'obrir un nou termini de presentació de sol·licituds, podrà incrementar les dotacions econòmiques previstes inicialment, segons el que estableix l'article 58.5 del Reglament de l'LGS, aprovat pel Reial decret 887/2006, de 21 de juliol, i d'acord amb el que estableix l'article 11.2 del Decret 77/2019, de 7 de juny, del Consell, de regulació del procediment de gestió econòmica de la Generalitat.  
  
Igualment, es podrà variar, a proposta de la direcció territorial de Labora corresponent i sense necessitat d'una nova convocatòria, la reassignació del crèdit sobrant i la distribució de percentatges econòmics per província, en el cas que, resoltes totes les sol·licituds presentades, d'acord amb l'àmbit provincial corresponent, quede alguna quantitat econòmica sense concedir (article 58.4 del Reglament de l'LGS).  
  
En tot cas, l'increment o la variació de crèdits queden condicionats a la declaració de disponibilitat del crèdit, que haurà de ser publicada en el DOGV.  
5. El text d'aquesta resolució es traslladarà a la Base de dades nacional de subvencions, així com la informació requerida en la base de dades esmentada, d'acord amb el que s'estableix en l'article 20.8 de la Llei 38/2003, de 17 de novembre, i el Reial decret 130/2019, de 8 de març, pel qual es regula la Base nacional de subvencions, la publicitat de les subvencions i altres ajudes públiques.  
Tercer. Objecte  
1. Aquesta resolució té per objecte establir les bases reguladores i la concessió de les subvencions per a finançar la inversió 4 «Nous projectes territorials per al reequilibri i l'equitat. Col·lectius vulnerables», que constitueix un projecte inclòs en el component 23 «Noves polítiques públiques per a un mercat de treball dinàmic, resilient i inclusiu» del Pla de recuperació, transformació i resiliència, aprovat per l'Acord del Consell de Ministres de 27 d'abril de 2021, i per la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision'CID), de 13 de juliol de 2021.  
2. Serà objecte de les subvencions regulades en aquesta resolució el fet de promoure el desenvolupament de projectes integrals d'ocupació, per mitjà de la realització d'itineraris individuals i personalitzats d'ocupació adreçats a col·lectius vulnerables, persones amb diversitat funcional, incloses les persones amb trastorn mental inscrites com a desocupades en els Espais Labora de la Comunitat Valenciana, amb la finalitat d'afavorir la seua ocupabilitat per mitjà d'accions d'informació, orientació, formació i acompanyament, o altres procediments, que els proporcionen les eines necessàries per a fer una recerca activa d'ocupació de manera autònoma, i que permeten que les persones a orientar detecten i dinamitzen iniciatives d'autoocupació en les accions i itineraris previstos en aquesta resolució.  
  
  
Quart. Àmbit d'aplicació  
1. L'àmbit d'aplicació d'aquesta resolució s'estén a tot el territori de la Comunitat Valenciana.  
2. Aquestes subvencions s'inclouen en el component 23 «Noves polítiques públiques per a un mercat de treball dinàmic, resilient i inclusiu», en la línia d'inversió C23.I4 «Nous projectes territorials per al reequilibri i l'equitat: col·lectius especialment vulnerables», aprovat per la Comissió Europea i dins del Pla de recuperació, transformació i resiliència per a Espanya, aprovat per l'Acord de Consell de Ministres, objecte de finançament per mitjà dels recursos financers derivats de l'Instrument financer NextGenerationEU, que inclou com a element central el Mecanisme de recuperació i resiliència. En conseqüència, les ajudes estan subjectes, en tot cas, al compliment, execució i realització dels objectius fixats en els instruments jurídics mencionats.  
  
3. Les ajudes previstes en aquesta resolució tenen les condicions per a qualificar-se com a subvenció i estan subjectes a la normativa vigent relativa al Mecanisme de recuperació i resiliència (del Reglament (UE) 2021/241, del Parlament Europeu i del Consell, de 12.02.2021), al Pla de recuperació, transformació i resiliència (aprovat pel Consell de Ministres de 27.04.2021 i la Comissió Europea el 16.06.2021), a la Llei 38/2003, de 17 de novembre, general de subvencions, la seua normativa de desplegament i la resta de normativa aplicable.  
  
Aquestes ajudes no constitueixen una ajuda d'Estat en els termes previstos en els articles 107 i 108 del Tractat de funcionament de la Unió Europea (TFUE), perquè concedir-les no falseja ni amenaça de falsejar la competència per a afavorir determinades empreses o produccions, ja que les entitats beneficiàries de les subvencions són entitats sense ànim de lucre per a la prestació de serveis d'orientació laboral i formació, i perquè així s'estableix en el PRTR.  
  
Cinqué. Entitats beneficiàries i requisits  
1. Podran ser beneficiàries de les ajudes les entitats privades sense ànim de lucre, amb personalitat jurídica pròpia, que tinguen instal·lacions i locals situats en el territori de la Comunitat Valenciana. Aquestes entitats estaran obligades a dur a terme el projecte d'inserció laboral amb les persones que pertanyen al col·lectiu descrit en el resolc primer d'aquesta resolució, de manera que s'assegure l'acabament, per part de les persones participants, dels corresponents itineraris individualitzats i personalitzats d'ocupació.  
2. Les entitats beneficiàries hauran de complir els requisits següents:  
  
a) Tindre implantació física en la Comunitat Valenciana. En el cas d'entitats privades sense ànim de lucre, estar inscrites en el registre corresponent d'aquesta comunitat autònoma.  
b) No trobar-se en alguna de les circumstàncies que estableix l'article 13, apartats 2 i 3, de la Llei general de subvencions. Aquesta circumstància s'acreditarà amb una declaració responsable i haurà de prolongar-se durant tot el temps d'execució del programa.  
c) Complir la normativa sobre integració de les persones amb discapacitat, excepte les que estiguen exemptes d'aquesta obligació, d'acord amb el que estableix el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social. Aquest requisit s'acreditarà amb una declaració responsable.  
d) Ser coneixedora que el finançament d'aquesta ajuda prové del Mecanisme de recuperació i resiliència de la Unió Europea, per la qual cosa assumeix totes les obligacions derivades del Reglament (UE) 2021/241, del Parlament Europeu i del Consell, de 12 febrer de 2021, pel qual s'estableix el Mecanisme de recuperació i resiliència, i la resta de normes comunitàries o nacionals aplicables a aquest finançament. Aquesta circumstància s'acreditarà amb una declaració responsable.  
  
Sisé. Obligacions de les entitats beneficiàries  
A més de les establides en els articles 13 i 14 de l'LGS i la resta de la normativa aplicable, són obligacions de les entitats beneficiàries les següents:  
1. Dur a terme l'activitat que fonamenta la concessió de la subvenció.  
Les entitats beneficiàries estaran obligades a dur a terme projectes integrals d'ocupació amb persones amb diversitat funcional i hauran d'assegurar que les persones participants acaben els itineraris individualitzats i personalitzats d'ocupació dissenyats.  
2. Portar un compte separat de la subvenció concedida, per a la qual cosa hauran d'obrir els subcomptes d'ingressos i despeses que calguen de cada acció subvencionada, i assignar en els subcomptes de despeses, si és el cas, la part corresponent de despeses comunes imputada a l'acció subvencionada. En cas d'entitats subjectes a comptabilitat pública, cal adequar aquesta obligació als sistemes de comptabilització corresponents.  
3. A l'efecte de complir les actuacions de comprovació, i d'acord amb el que estableixen els articles 22.2 del Reglament (UE) 2021/241, del Parlament Europeu i del Consell, de 12 de febrer de 2021, i l'article 132 del Reglament (UE Euratom) 2018/1046, del Parlament Europeu i del Consell, de 18 de juliol de 2018, sobre normes financeres aplicables al pressupost general de la Unió, les entitats beneficiàries de les subvencions, com a perceptores finals dels fons del Mecanisme de recuperació i resiliència, hauran de conservar els documents justificatius, les dades estadístiques i la resta de la documentació relacionats amb el finançament d'aquestes ajudes, així com els registres i documents, en format electrònic i durant un període de 5 anys des que s'haja abonat el saldo de l'operació financera, o durant un període de 3 anys quan l'import de la subvenció siga inferior a 60.000 euros, en els termes previstos en l'article 132 del Reglament (UE Euratom) 2018/1046.  
  
4. Disposar d'una adreça electrònica habilitada per a la tramitació dels expedients de subvenció, així com per a realitzar qualsevol comunicació amb l'Administració pública i, en particular, amb Labora, vàlida per a enviar i rebre comunicacions i notificacions. Qualsevol canvi en aquesta adreça s'haurà de notificar a la direcció territorial corresponent de Labora.  
5. No percebre cap quantitat per part de les persones destinatàries de les diverses accions.  
6. Les entitats beneficiàries hauran de donar visibilitat a l'origen dels fons rebuts, de manera tal que en la documentació i mitjans de difusió de les seues accions hauran de fer constar «finançat per la Unió Europea - NextGenerationEU», per a les actuacions finançades amb les subvencions regulades en aquesta ordre. Aquesta visibilitat es farà, en particular, quan promoguen les accions i els seus resultats, de manera que faciliten informació coherent, efectiva i proporcionada dirigida a múltiples destinataris, inclosos els mitjans de comunicació i el públic.  
  
Hauran de complir també les obligacions de publicitat imposades per la normativa nacional i de la Unió Europea que siga aplicable.  
Hauran d'incorporar, a més dels logotips i emblemes de la Generalitat, l'emblema i la referència als fons que financen l'actuació i que es troben en l'annex II d'aquesta resolució, tant en el material, la cartelleria, els fullets i el lloc web com en qualsevol altre mitjà de difusió que s'utilitze.  
7. Mecanitzar, en les aplicacions informàtiques que Labora posarà a la disposició de les entitats, les accions d'orientació del corresponent itinerari individualitzat i personalitzat en el termini de 10 dies des de la data en què es duguen a terme, i les accions formatives, a partir dels 10 dies de l'inici del curs (alta i inici del curs, persones participants i personal docent). En el desenvolupament del curs s'enregistraran les variacions, altes i baixes de les persones participants i docents, així com l'acabament de l'acció formativa.  
Abans de mecanitzar la primera acció (entrevista de diagnòstic) s'obrirà, en l'aplicació corresponent, l'itinerari individualitzat i personalitzat d'ocupació, el qual haurà d'estar obert fins a l'acabament d'aquest (data en la qual es registra l'última acció).  
  
8. Les accions d'orientació i de formació de l'itinerari individualitzat i personalitzat podran dur-se a terme amb metodologia pròpia, que haurà de ser aprovada per Labora. Per a fer-ho possible, les entitats hauran de presentar, juntament amb la sol·licitud de subvenció, una memòria explicativa d'aquesta. En aquest cas, l'entitat haurà de proposar la convergència de les accions realitzades amb el catàleg d'accions d'orientació de Labora i introduir els codis que més s'adeqüen al contingut d'aquestes.  
9. Elaborar un expedient individual per a cada una de les persones participants, que haurà de recollir totes les accions en les quals participen i que es començarà a elaborar des del primer moment en què la persona comence a participar en el programa. A cada expedient se li assignarà un número identificatiu correlatiu als altres expedients.  
El contingut d'aquest expedient serà el següent:  
a) Fitxa de l'entrevista de diagnòstic individualitzat i elaboració del perfil.  
b) Disseny de l'itinerari individualitzat i personalitzat d'ocupació.  
c) Compromís personal de participació en l'itinerari individualitzat i personalitzat d'ocupació, subscrit pel personal tècnic orientador i la persona participant en l'itinerari.  
d) Llista de totes les accions rebudes per cada persona participant, agrupades per dates, hores i tipus d'acció, codi identificador i denominació, amb la identificació del personal tècnic orientador que les ha impartides.  
e) Fitxes de control de l'assistència de la persona participant a cada acció individual, signada tant per la persona participant com pel personal tècnic orientador que les haja impartides, amb la indicació del DNI/NIE, amb els corresponents codis de l'acció i les denominacions d'aquesta, la data, la duració i l'hora d'inici i d'acabament (annex III).  
  
Igualment, la relació de les accions grupals, tallers i accions formatives a les quals haja assistit la persona participant, amb els mateixos requeriments del paràgraf anterior.  
f) Informe del personal orientador en el qual es valore la participació global en el programa de la persona atesa en les accions del seu itinerari, així com descripció i explicació de les possibles incidències o canvis produïts durant el desenvolupament de l'itinerari.  
g) Currículum de la persona participant una vegada haja acabat amb èxit l'itinerari individualitzat i personalitzat d'ocupació.  
10. Atendre preferiblement un 5 % més de dones que d'homes.  
  
11. D'acord amb l'article 7 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les entitats beneficiàries actuaran amb transparència i la promouran per mitjà de la publicitat i la difusió de la informació i l'activitat pública per diversos canals, especialment per mitjà d'internet, en els termes establits en la norma esmentada i en la Llei 19/2013, de transparència, accés a la informació pública i bon govern, de manera que es promoga i es garantisca l'accés de la ciutadania a la informació, tant en format paper com electrònic.  
12. Comunicar a l'òrgan instructor l'obtenció d'altres subvencions, ajudes, ingressos o recursos per a finançar les mateixes activitats i finalitats subvencionades en aquesta resolució, procedents de qualssevol altres administracions o entitats públiques o privades, autonòmiques, nacionals o de la UE. Aquesta comunicació s'haurà d'efectuar tan prompte com es conega el fet, com també s'haurà d'acreditar documentalment l'import, procedència i aplicació de les ajudes esmentades.  
L'entitat no haurà de rebre altres ajudes o subvencions amb càrrec al pressupost de la UE per a la realització o execució d'activitats idèntiques a les subvencionades per aquesta resolució.  
13. Complir la normativa de protecció de dades de caràcter personal i adoptar i implementar les mesures de seguretat previstes per la normativa vigent en matèria de protecció de dades. Les entitats establiran les mesures organitzatives i tècniques necessàries per a garantir la seguretat de les dades a les quals accedisca a conseqüència de les actuacions que són objecte d'aquesta resolució. Especialment, adoptaran les mesures adequades per a evitar l'alteració, pèrdua o tractament no autoritzat de les dades esmentades, així com l'accés a aquestes.  
14. Respondre de l'aplicació i justificació correctes de la subvenció concedida, d'acord amb el que s'estableix en l'article 14 de l'LGS. Independentment de les funcions de control que corresponen a la Intervenció General de la Generalitat i de la competència sancionadora que correspon a la persona titular de la conselleria competent en matèria d'ocupació, Labora podrà dur a terme les actuacions de verificació i control necessàries per a vetlar per l'execució correcta de les accions objecte d'aquesta resolució.  
15. L'entitat haurà de subscriure una pòlissa d'assegurança d'accident i responsabilitat civil, prèviament a l'inici de l'itinerari individualitzat i personalitzat, per a garantir que tota persona participant estiga coberta pels riscos que puguen derivar-se de l'execució dels itineraris fins a l'acabament d'aquests i que cobrisca les despeses d'accident in itinere, que, com a mínim, seran d'assistència sanitària, defunció per accident, invalidesa absoluta permanent o invalidesa permanent segons barem.  
Es podrà optar per subscriure una pòlissa d'assegurança col·lectiva, amb les indicacions exposades, que cobrisca totes les persones participants.  
La pòlissa cobrirà els danys que puguen produir les persones participants, de manera que Labora quedarà exonerada de qualsevol responsabilitat sobre aquest tema. La responsabilitat civil davant de tercers es considerarà una despesa relativa a l'execució de les actuacions de l'itinerari.  
16. Reintegrar els fons percebuts d'acord amb el que estableix l'article 37 de l'LGS i aquesta resolució.  
17. D'acord amb el que preveu l'article 14 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPACAP), les entitats estaran obligades a relacionar-se amb l'Administració a través dels mitjans electrònics o telemàtics corresponents.  
18. Comunicar i certificar amb caràcter mensual, a la direcció territorial corresponent de Labora, l'evolució periòdica de les dades que permeten el compliment de les fites i els objectius corresponents.  
19. Aplicar mesures per a evitar el frau, la corrupció i els conflictes d'interessos a l'hora d'aplicar les subvencions rebudes al finançament de projectes i actuacions.  
20. Declarar que no es troba en cap de les circumstàncies previstes en l'article 34.5 de l'LGS.  
21. Sotmetre's als controls dels òrgans de control i fiscalització de la Comissió Europea.  
22. En relació amb el contingut del resolc trenta-quatre, complir amb les obligacions derivades de no causar un dany significatiu al medi ambient (DNSH).  
23. Incloure les seues dades en una base dades única, d'acord amb el que assenyala l'article 22.2.d del Reglament (UE) 2021/241, del Parlament Europeu i del Consell, de 12 de febrer de 2021.  
24. Abonar les beques i ajudes que corresponguen a les persones participants d'acord amb el que es preveu en aquesta resolució.  
25. En tota la informació o publicitat que s'efectue de l'activitat o objecte de la subvenció s'utilitzarà un llenguatge inclusiu.  
26. Qualsevol altra establida en la normativa vigent.  
  
Seté. Persones participants  
1. Seran persones participants de les actuacions regulades en la convocatòria del resolc primer d'aquesta resolució les persones desocupades amb diversitat funcional inscrites com a demandants d'ocupació en els Espais Labora de la Comunitat Valenciana i que disposen del certificat corresponent que acredite un grau de discapacitat igual o superior al 33 % abans de l'inici de l'itinerari. Les persones amb qualsevol patologia mental que no tinguen reconegut un certificat de discapacitat o que aquest siga inferior al 33 %, hauran d'aportar un informe del personal facultatiu de la unitat de salut mental que li corresponga. Aquest informe haurà d'haver sigut expedit amb una antelació màxima de sis mesos respecte de la data d'incorporació a l'itinerari individualitzat i personalitzat d'ocupació.  
2. El possible accés i tractament de dades de caràcter personal de les persones destinatàries de les accions per part de Labora (Servei Valencià d'Ocupació i Formació) en les seues actuacions d'atorgament, seguiment, control i comprovació, respectarà els drets d'aquestes persones d'acord amb el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals.  
  
3. Labora, d'acord amb les seues competències, en l'exercici d'actuacions de concessió de subvencions i el seguiment, control i comprovació posterior d'aquestes, no necessitarà cap consentiment exprés per a accedir a dades de caràcter personal de les persones destinatàries de les accions, respectarà sempre el principi de proporcionalitat i es limitarà a les dades que siguen necessàries en cada tràmit. Això, sempre respectant els drets de les persones d'acord amb el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals.  
4. Preferiblement, el 55 % de les persones participants hauran de ser dones, llevat que no hi haja un nombre de dones desocupades suficient en els corresponents Espais Labora amb els perfils requerits per l'entitat beneficiària.  
  
Huité. Activitats subvencionables  
1. Les subvencions s'atorgaran per a dur a terme amb èxit el projecte esmentat en el resolc primer d'aquesta resolució i es destinaran a finançar els costos dels itineraris individualitzats i personalitzats d'ocupació de les persones participants, que inclouran accions d'informació, orientació laboral i acompanyament en la cerca d'ocupació, accions de formació, així com, si és el cas, altres accions facilitadores de la inserció laboral que duguen a terme les entitats beneficiàries a favor de les persones participants.  
2. Els itineraris individualitzats i personalitzats previstos en aquesta resolució inclouran, segons les necessitats detectades de cada persona participant, els objectius i continguts següents:  
a) Diagnòstic d'ocupabilitat i disseny de l'itinerari individualitzat i personalitzat d'ocupació, que, amb un acord previ del personal tècnic amb la persona participant, identificarà les actuacions que les persones participants desenvoluparan al llarg de la seua participació en el programa i vertebrarà l'atenció que se'ls preste, incloent-hi el seu calendari d'execució, el seu sistema de seguiment i el resultat de la realització d'aquestes actuacions respecte de l'evolució de la seua ocupabilitat.  
b) Accions d'orientació laboral (individuals, grupals i tallers) per a facilitar la cerca d'ocupació de les persones participants, incloent-hi actuacions de sensibilització i de desenvolupament d'aspectes personals per a l'ocupació, i sobre el procés, tècniques, recursos i eines de cerca activa d'ocupació, confecció del currículum i altres actuacions, així com informació general sobre el mercat de treball, en matèria d'autoocupació, sobre tendències, oportunitats professionals i alternatives laborals. També, sessions motivacionals i d'assessorament sobre emprenedoria i economia social.  
Les accions podran dur-se a terme de manera no presencial, a través de mitjans telemàtics i virtuals, sempre que es puga garantir la justificació que l'activitat s'ha dut a terme, mitjançant la signatura de la persona participant.  
c) Acompanyament durant el desenvolupament de l'itinerari realitzat per les persones participants amb la finalitat d'efectuar-ne l'impuls i seguiment quant a la millora de la seua ocupabilitat.  
d) Incentius a la participació de les persones participants en el programa, d'acord amb el que s'estableix en aquesta resolució, amb la finalitat de facilitar la conciliació familiar i el desplaçament en transport públic al lloc de realització de les accions.  
e) Accions formatives dirigides a millorar l'ocupabilitat de les persones participants, la programació de les quals es troba en el Catàleg d'especialitats formatives del SEPE.  
3. En el desenvolupament dels itineraris individualitzats i personalitzats d'ocupació es tindran en compte els punts següents:  
a) Les entitats beneficiàries hauran de dur a terme els itineraris individualitzats i personalitzats d'acord amb els continguts que es determinen en l'annex III (metodologia Labora) d'aquesta resolució.  
- En cas que l'entitat faça ús de metodologia pròpia, quan es mecanitzen les accions, individuals, grupals o tallers, en l'aplicació corresponent, s'haurà d'utilitzar el codi adequat de l'esmentat annex III que més s'aproxime al contingut de l'acció duta a terme.  
  
a) Accions d'orientació individuals (d'1 hora de duració), grupals (de 2 hores de duració), tallers (de 2 o 5 hores de duració).  
b) Accions d'acompanyament i seguiment (d'1 hora de duració).  
  
c) Accions formatives (de 160 hores de duració, com a mínim). Les accions formatives correspondran a accions del Catàleg d'especialitats formatives desenvolupat en el marc del Sistema de Formació Professional per a l'Ocupació en l'àmbit laboral (https://www.sepe.es/HomeSepe/ca/Personas/formacion/catalogo-especialidades-formativas.html). Les accions de formació orientades a l'obtenció d'un certificat de professionalitat o algun dels seus mòduls hauran de ser impartides per centres homologats per Labora.  
- Per a completar un itinerari individual i personalitzat d'ocupació les persones participants hauran de fer, almenys, 120 hores d'orientació entre accions individuals, grupals i tallers, que necessàriament inclouran l'entrevista de diagnòstic i el disseny de l'itinerari, i hauran de completar, almenys, 100 hores en accions del Catàleg d'especialitats formatives esmentat en el paràgraf anterior.  
- S'entendrà que una persona acaba amb èxit el seu itinerari individualitzat i personalitzat d'ocupació quan duga a terme totes les accions dissenyades en aquest, amb una participació del 70 %, sempre que el 30 % no dut a terme estiga justificat adequadament. S'estableix un màxim de 3 absències al mes sense justificació.  
- També es considerarà acabat quan no haja completat totes les accions de l'itinerari perquè la persona participant haja trobat ocupació i aquest fet quede acreditat degudament.  
- Durant tot el projecte s'informarà les persones participants de les obligacions d'assistència i aprofitament que comporta la participació en l'itinerari.  
- El nombre de persones participants en les accions grupals i tallers d'orientació serà, com a mínim, de 3, i com a màxim, de 15.  
- Totes les accions d'orientació individuals, grupals i tallers hauran de ser registrades en l'aplicació informàtica corresponent, d'acord amb els codis esmentats en l'annex III d'aquesta resolució.  
  
- Totes les accions formatives hauran de ser registrades en l'aplicació informàtica corresponent, d'acord amb els codis establits en el Catàleg d'especialitats formatives.  
b) Les diverses actuacions que integren un itinerari individualitzat i personalitzat d'ocupació s'establiran de comú acord entre la persona participant i el personal tècnic de l'entitat beneficiària, després de valorar el perfil d'aquesta i les possibilitats que oferisca el projecte, d'acord amb la sessió de diagnòstic corresponent que es produïsca.  
  
c) Les dues parts hauran de subscriure un document que sustente el compromís de participació en el projecte.  
d) Les persones participants hauran de ser informades amb prou antelació del lloc, la data i l'hora de realització de les accions i els tallers en els quals hagen de participar.  
e) Una mateixa persona participant només podrà fer un itinerari individualitzat i personalitzat en el marc d'aquest projecte. D'aquesta manera, dues o més entitats beneficiàries no podran atendre una mateixa persona en un mateix programa.  
4. Beques i ajudes  
4.1. Beques  
Les persones participants percebran una beca per l'assistència a les diverses accions que componen l'itinerari.  
No es percebrà la beca els dies d'absència a l'itinerari, siguen o no justificades les absències.  
4.2. Ajudes  
Tipus d'ajudes  
Les persones participants en els itineraris percebran ajudes en concepte de transport i conciliació.  
No es percebran ajudes els dies d'absència a l'itinerari, siguen o no justificades les absències.  
4.2.1. Ajudes al transport  
Les persones participants en els itineraris que utilitzen la xarxa de transports públics urbans i/o interurbans per a assistir a l'acció formativa percebran una ajuda de transport públic per dia d'assistència.  
  
Amb caràcter excepcional, quan no hi haja cap mitjà de transport públic entre el domicili de la persona participant en el projecte i les instal·lacions en les quals es faça, o aquest transport no tinga un horari regular que permeta compatibilitzar-ho, amb una sol·licitud prèvia motivada i un informe favorable de l'òrgan instructor, tindrà dret a l'ajuda en concepte de transport en vehicle propi o l'entitat podrà contractar un transport privat per a traslladar les persones participants.  
4.2.2. Ajudes a la conciliació  
Les persones desocupades que participen en els itineraris percebran una ajuda per a conciliar l'execució del projecte amb la cura de filles i fills menors de 12 anys o de familiars dependents fins al segon grau.  
  
4.3. Gestió  
Les entitats beneficiàries dels projectes col·laboraran en la gestió de les beques i ajudes i abonaran directament a les persones participants la quantia corresponent segons el tipus d'ajuda.  
  
Nové. Termini d'execució  
1. Els itineraris individualitzats i personalitzats d'ocupació tindran una duració màxima de 8 mesos.  
2. El projecte integral d'ocupació, compost pels diversos itineraris individualitzats i personalitzats que s'han de fer, haurà d'executar-se en el termini màxim de 12 mesos.  
3. En tot cas, les actuacions subvencionades no podran estendre's més enllà del 31 d'agost de 2023. La justificació de l'execució de les actuacions subvencionades haurà d'haver-se presentat amb anterioritat al 30 de setembre de 2023.  
  
Desé. Lloc de realització dels itineraris  
Les instal·lacions i els locals on l'entitat beneficiària duga a terme les accions dels itineraris hauran de tindre les característiques necessàries per a garantir una execució del programa sense problemes d'accés a aquests, de locals, sales i espais adequats al nombre de persones participants, identificació d'aquests espais, accés i ús dels equips informàtics amb connexió a internet, mitjans audiovisuals, horaris i altres necessitats físiques i digitals que es deriven de l'execució dels programes.  
  
  
Onzé. Quantia de la subvenció  
1. El règim de concessió i justificació de les ajudes s'efectua a través de mòduls, d'acord amb el que s'estableix en els articles 76 a 79 del Reglament de la Llei general de subvencions, aprovat per l'RD 887/2006, de 21 de juliol, a l'efecte de determinar l'import de la subvenció i justificar-lo. El mòdul establit en aquesta resolució constitueix el cost unitari per persona participant que complete o acabe l'itinerari individualitzat i personalitzat que se li haja dissenyat.  
  
Per a establir el mòdul corresponent, s'ha tingut en compte la metodologia de càlcul per a la línia d'inversió «Col·lectius especialment vulnerables», de la inversió C23.I4 «Nous projectes territorials per al reequilibri i l'equitat», del Pla de recuperació, transformació i resiliència (component 23), aprovat pel Consell de Ministres i la Comissió Europea.  
2. S'estableix, com a quantia de la subvenció, un mòdul de fins a 6.000 - per persona participant que concloga amb èxit l'itinerari individualitzat i personalitzat que se li haja dissenyat.  
3. No se subvencionaran les accions corresponents a participants que, per qualsevol causa, no hagen conclòs el seu itinerari.  
4. Les despeses i costos d'execució de les accions no han de ser superiors al valor de mercat.  
5. Com a incentiu a la participació en el Programa, a cada persona participant que acabe satisfactòriament el seu itinerari individualitzat i personalitzat, l'entitat beneficiària haurà d'abonar, a compte de la quantia percebuda en concepte de mòdul, un import de fins a 1.080 ?, que es podrà abonar d'acord amb el que s'estableix en els paràgrafs següents.  
Quantia de les beques i ajudes i requisits per a l'obtenció d'aquestes:  
a) Beca: les persones destinatàries dels itineraris podran rebre, per l'assistència a les diverses actuacions que componen l'itinerari, sempre que la duració de l'activitat siga de quatre hores diàries o més, una beca de nou euros diaris (9,00 euros).  
b) Ajuda al transport públic: les persones participants en els projectes percebran una ajuda al transport públic per al desplaçament, per un import màxim d'un euro amb cinquanta cèntims (1,50 euros) per dia d'assistència.  
c) Ajuda de transport en vehicle propi, amb caràcter excepcional, en els supòsits assenyalats en el resolc huité, punt 4.2.1. Aquesta ajuda serà de dènou cèntims d'euro (0,19 euros) per quilòmetre.  
d) Ajuda a la conciliació: les persones desocupades que participen en els itineraris integrats podran rebre una ajuda per import de 14,12 - per dia d'assistència, per a conciliar la realització de l'itinerari amb la cura de filles i fills menors de 12 anys o de familiars dependents fins al segon grau.  
e) La suma dels conceptes anteriors no podrà superar l'import de 1.080 - per persona.  
  
Dotzé. Compatibilitat amb altres subvencions  
1. Les subvencions regulades en aquesta ordre seran compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada. En tot cas, haurà de quedar identificada nítidament la traçabilitat de les despeses. Tanmateix, aquestes subvencions són incompatibles amb la recepció d'altres fons comunitaris per a l'execució dels mateixos projectes d'inversió. D'acord amb l'article 9 del Reglament (UE) 2021/241, del Parlament Europeu i del Consell, de 12.02.2021, els projectes d'inversió finançats pel Mecanisme de recuperació i resiliència poden rebre ajuda d'altres programes i instruments de la Unió sempre que aquesta ajuda no cobrisca el mateix cost que el que ja finance la subvenció d'aquesta línia de subvenció.  
  
Tretzé. Subcontractació  
1. L'entitat beneficiària podrà subcontractar l'execució parcial del projecte corresponent d'inserció laboral, d'acord amb el que es preveu en l'article 29 de la Llei 38/2003, de 17 de novembre, i el Reial decret 887/2006, de 21 de juliol. En aquest cas, l'entitat haurà d'aportar una còpia del contracte corresponent a la direcció territorial de Labora corresponent segons la província en què es duguen a terme les accions.  
  
L'entitat que subcontracte l'execució parcial de l'activitat serà responsable, davant de l'Administració, de totes les obligacions que conté aquesta resolució. La mecanització de les actuacions en les corresponents aplicacions informàtiques correspondrà al personal de l'entitat beneficiària.  
2. En tot cas, la contractació de persones físiques per compte d'altri per a executar les accions d'orientació i de formació subvencionades no es considerarà subcontractació. Aquesta contractació de personal per part de les entitats beneficiàries no suposarà, en cap cas, cap relació jurídica amb Labora, ni amb la Generalitat.  
  
Catorzé. Instrucció del procediment  
1. D'acord amb l'article 24 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, serà aplicable el règim de concurrència competitiva que preveu l'article 62 del Reial Decret llei 36/2020, de 30 de desembre, per tractar-se d'unes subvencions relacionades amb un finançament amb fons europeus, per la qual cosa les sol·licituds (comprensives de l'imprés de sol·licitud i de la resta de documentació exigida) s'instruiran per ordre de presentació en cada àmbit provincial, i es faran les comprovacions de concurrència de l'actuació subvencionable i el compliment dels requisits exigits en aquesta resolució, fins a esgotar el crèdit pressupostari assignat a la aquesta convocatòria, i no es requerirà una valoració comparativa entre el contingut de les propostes presentades. Tot això relacionat, a més, amb l'article 6 de la Llei 38/2003, de 17 de novembre, general de subvencions.  
2. Les resolucions de concessió es dictaran tenint en compte l'ordre de presentació de les sol·licituds en cada àmbit provincial. La direcció territorial corresponent de Labora certificarà la relació ordenada d'entitats que hagen acreditat tots els requisits exigits, a l'efecte d'atorgar les ajudes.  
En cas que diversos expedients tinguen la mateixa data de criteri i no resulte possible prioritzar-los per hora de presentació (situació d'empat), es prioritzarà la sol·licitud de subvenció atenent els criteris següents per l'ordre en què s'exposen:  
a) Tindre un pla d'igualtat vigent entre dones i homes, aprovat per qualsevol administració pública o òrgan competent, visat pel corresponent centre directiu de l'Administració de la Generalitat Valenciana amb competències en matèria de dona i igualtat de gènere.  
  
b) Disposar d'un pla sobre conciliació laboral, personal i familiar.  
  
c) Certificat sobre el percentatge de dones en els llocs o els òrgans de direcció de l'entitat.  
d) Disposar d'un pla que active la transició ecològica i/o digital en l'actuació i l'ús dels recursos per l'entitat corresponent.  
En cas que, aplicats els criteris anteriors, persistisca la situació d'empat entre les entitats sol·licitants, es resoldrà la situació mitjançant un sorteig.  
3. La instrucció del procediment correspondrà a les direccions territorials de Labora amb competència en matèria d'orientació i inserció laboral.  
4. El procediment de concessió s'iniciarà d'ofici amb la publicació en el DOGV de la convocatòria que forma part d'aquesta resolució, i serà aplicable el règim jurídic establit en aquesta, d'acord amb l'article 23.2 de l'LGS.  
5. Les direccions territorials de Labora duran a terme totes les actuacions que consideren necessàries per a la determinació, coneixement, comprovació de les dades, concurrència de l'actuació subvencionable i compliment de la resta de requisits exigits en virtut dels quals ha de formular-se la proposta de resolució, a més de l'avaluació de les sol·licituds presentades en virtut de les quals les persones titulars de les direccions territorials corresponents hagen de formular la proposta de resolució.  
6. En el cas que els documents exigits que han d'acompanyar la sol·licitud de concessió d'ajudes estiguen en poder de qualsevol òrgan de l'administració actuant, el sol·licitant podrà acollir-se, d'acord amb el que s'estableix en la legislació de procediment comú, al dret de no presentar documents no exigits per les normes aplicables al procediment o que ja es troben en poder de la Generalitat, sempre que es faça constar la data, l'òrgan o dependència al qual van ser dirigits, la identificació del procediment en què obren i que no hagen transcorregut més de cinc anys des que va acabar el procediment al qual corresponguen. En aquest supòsit s'ha d'autoritzar expressament Labora a recaptar aquesta documentació en nom seu.  
7. En cada direcció territorial de Labora es constituirà una Comissió a l'efecte de verificar l'ordre de presentació de les sol·licituds, la documentació que ha d'acompanyar-les i resoldre les situacions d'empat. La Comissió emetrà informe en el qual es concrete l'ordre final de les sol·licituds presentades i l'elevarà, a través de l'òrgan instructor, a l'òrgan competent per a resoldre.  
La Comissió estarà integrada per tres persones designades per la titular de la direcció territorial, una de les quals haurà d'ostentar rang de prefectura de servei i serà qui la presidirà (llevat que es designe persona que la substituïsca), i per dos vocals, un dels quals exercirà les funcions de secretaria de la Comissió.  
L'òrgan instructor emetrà informe fent constar que de la informació que obra en el seu poder es desprén que els beneficiaris compleixen tots els requisits necessaris per a accedir a les ajudes.  
  
Quinzé. Presentació de sol·licituds. Selecció de persones participants  
  
1. Les entitats interessades presentaran la sol·licitud per cada àmbit provincial en el qual pretenguen actuar, per registre electrònic, i es dirigiran a la direcció territorial de Labora corresponent, d'acord amb el que s'exposa a continuació:  
a) Les entitats interessades que complisquen els requisits exigits per a ser beneficiàries de les ajudes presentaran una sol·licitud per cada àmbit provincial en el qual pretenguen actuar, en què s'indique el nombre total de persones que sol·liciten atendre. L'import total sol·licitat per cada entitat beneficiària (cada persona que complete amb èxit un itinerari individualitzat i personalitzat d'ocupació representa un mòdul) no podrà superar el 20 % de la dotació disponible per província en aquesta convocatòria. Labora establirà la relació definitiva d'entitats sol·licitants que compleixen els requisits establits en la present resolució.  
  
Indicaran, a més, el municipi o municipis en els quals pretenguen fer els itineraris, que hauran de ser aquells en els quals l'entitat tinga les instal·lacions o locals on preveja dur a terme les accions.  
En cas que, una vegada examinades les sol·licituds presentades, quede crèdit pressupostari sense assignar, es podrà instar les entitats beneficiàries perquè presenten, en un termini de 10 dies, una sol·licitud complementària per a atendre més persones, sol·licituds que s'atendran segons l'ordre en què s'haja presentat la sol·licitud inicial, fins a esgotar el crèdit pressupostari.  
b) Atés que cada persona participant ha d'acabar amb èxit un itinerari individualitzat i personalitzat d'ocupació a subvencionar per l'import del mòdul establit en aquesta resolució, l'import econòmic total que resulte de la suma de totes les persones participants reconegudes en totes les resolucions de concessió mai haurà de superar l'import total del crèdit pressupostari disponible per a l'execució del programa.  
  
c) Les entitats beneficiàries hauran de dirigir-se a l'Espai Labora de referència per a sol·licitar candidatures per mitjà de l'oferta de servei corresponent. En cas que l'Espai Labora no els proporcione candidatures suficients, les entitats podran aportar-les sempre que complisquen els requisits exigits per aquesta resolució. Una mateixa persona no podrà participar en dos o més itineraris en el marc d'aquest programa.  
  
Les places sempre hauran d'estar cobertes al llarg del projecte. Si es produeix la baixa d'alguna persona participant de l'acció, podrà ser substituïda per una altra de la llista de reserva, sempre que en el moment d'inclusió en el projecte complisca els requisits establits i la substitució es produïsca en la primera meitat del projecte.  
d) En cas que dues o més entitats es dirigisquen al mateix Espai Labora per a sol·licitar persones candidates, aquest remetrà a cada entitat la corresponent llista de persones inscrites que complisquen les condicions establides, i no haurà de remetre una mateixa persona a dues o més entitats. En cas que aquesta gestió resulte inviable, l'Espai Labora remetrà la llista a l'entitat que primer haja sol·licitat l'oferta de serveis.  
  
2. Per a fer la presentació telemàtica de les sol·licituds s'accedirà a la seu electrònica de la Generalitat (https://sede.gva.es), des d'on es podrà accedir al tràmit de presentació de sol·licituds a ajudes de Labora, o del web www.labora.gva.es, a través de l'enllaç «Sol·licitud telemàtica».  
Per a fer-ho, l'entitat sol·licitant haurà de disposar de signatura electrònica avançada, siga amb el certificat reconegut d'entitat (persones jurídiques) o siga amb el certificat reconegut per a ciutadans (persona física), els dos admesos per la seu electrònica de la Generalitat (https://sede.gva.es).  
En cas de presentar un certificat digital de persona física i que s'actue en representació d'una persona jurídica, haurà d'estar inscrita prèviament en el Registre de representants de caràcter voluntari davant de la Generalitat Valenciana per a fer tràmits per via telemàtica. Aquest registre es troba en el lloc web de l'Agència Valenciana de Tecnologia i Certificació Electrònica de la Comunitat Valenciana (ACCV).  
  
Si la tramitació electrònica de la subvenció han de dur-la a terme persones diferents de la representant de l'entitat, aquesta última haurà d'inscriure-les en el Registre de representants de l'Agència de Certificació de la Comunitat Valenciana (ACCV).  
En la pàgina web de Labora es podran descarregar els impresos normalitzats per a omplir per a determinats requeriments que hagen d'adjuntar-se a la sol·licitud.  
3. El termini per a la presentació de les sol·licituds de subvenció des del dia 17 de gener fins al dia 4 de febrer de 2022, els dos inclosos, una vegada publicada aquesta resolució en el DOGV.  
4. Quan la sol·licitud no tinga els requisits establits en aquesta resolució, o no s'hi adjunte la documentació que, d'acord amb aquesta, resulte exigible, d'acord amb el que es preveu en l'article 68 de l'LPACAP, es requerirà l'entitat sol·licitant perquè en el termini de 10 dies hàbils esmene la falta o adjunte els documents preceptius, amb la indicació que, si no ho fa, es considerarà que desisteix de la seua petició, amb una resolució prèvia que caldrà dictar en els termes que preveu l'article 21 de la llei esmentada.  
5. En cas que els documents exigits que s'han d'adjuntar a la sol·licitud de concessió d'ajudes estiguen en poder de qualsevol òrgan de l'administració actuant, l'entitat sol·licitant podrà acollir-se al que s'estableix en l'article 53.1.d de l'LPACAP i presentar un escrit en què es faça constar la data, l'òrgan o la dependència al qual es van dirigir i la identificació del procediment en què consten, i que s'autoritze expressament Labora a recaptar aquesta documentació en nom seu.  
  
6. Les persones que intervinguen en el procés de selecció de les entitats beneficiàries o en els processos de verificació del compliment de les condicions manifestaran de manera expressa l'absència o no de conflictes d'interessos o de causa d'abstenció, considerant el que s'estableix en l'article 61.3 del Reglament (UE, Euratom) 2018/1046 del Parlament Europeu i del Consell, de 18 de juliol (Reglament financer de la UE), i l'article 23 de la Llei 40/2015, d'1 d'octubre, de règim jurídic del sector públic. En cas que hi haja un conflicte d'interessos o una causa d'abstenció, la persona afectada haurà d'abstindre's d'intervindre en les actuacions.  
7. Si l'import de la subvenció de la proposta de resolució provisional és inferior al que figura en la sol·licitud presentada, es pot instar l'entitat beneficiària perquè reformule la sol·licitud en els termes que estableix l'article 27 de l'LGS.  
  
Setzé. Documentació i informació que cal aportar juntament amb la sol·licitud  
1. Juntament amb la sol·licitud de subvenció, les entitats hauran de presentar una declaració responsable del compliment de totes les condicions per a l'accés a l'ajuda, sense perjudici que Labora puga consultar els sistemes d'informació corresponents per a verificar el compliment de les condicions requerides en aquesta resolució.  
2. D'acord amb l'article 8 de l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència, s'haurà d'aportar:  
a) El CIF de l'entitat beneficiària i el NIF/NIE de la persona que actue en representació d'aquesta.  
b) El nom de la persona física o la raó social de la persona jurídica.  
c) El domicili fiscal de la persona física o jurídica.  
d) Una declaració responsable relativa al compromís de compliment dels principis transversals que estableix el PRTR i que puguen afectar l'àmbit objecte de gestió (model annex IV.C de l'ordre esmentada).  
  
3. La concessió de l'ajuda estarà condicionada al compromís escrit de la concessió dels drets i els accessos necessaris per a garantir que la Comissió, l'Oficina Europea de Lluita contra el Frau (OLAF), el Tribunal de Comptes Europeu, la Fiscalia Europea i les autoritats nacionals competents exercisquen les seues competències de control, d'acord amb el que es preveu en l'article 22.2.e del Reglament (UE) 2021/241 del Parlament Europeu i del Consell, de 12 de febrer de 2021, i en l'article 129.1 del Reglament (UE, Euratom) 2018/1046 del Parlament Europeu i del Consell, de 18 de juliol de 2018 (Reglament financer).  
  
4. Les entitats sense ànim de lucre hauran de presentar una còpia compulsada dels documents o escriptures, inscrits en el registre corresponent, referents a la constitució i estatuts vigents de l'entitat. L'entitat haurà d'indicar en quins paràgrafs d'aquests documents s'acredita el compliment dels requisits establits en el resolc cinqué, punt 2, d'aquesta resolució.  
En tot cas, haurà de quedar acreditada la capacitat o poders de la persona signatària de la sol·licitud per a representar l'entitat: escriptura d'apoderament o un document equivalent que faculte el representant legal per a subscriure la sol·licitud.  
5. Autorització expressa a Labora perquè puga comprovar les dades identificatives de la persona representant de l'entitat que signa la sol·licitud, d'acord amb el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. No obstant això, si de la comprovació efectuada resulta alguna discordança amb les dades facilitades per la mateixa persona interessada, l'òrgan instructor podrà efectuar les actuacions que siguen procedents per tal d'aclarir-la. Si l'entitat o el seu representant no presta el consentiment, haurà d'aportar una fotocòpia o una còpia escanejada del document nacional d'identitat.  
6. Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de l'LGS, així com la declaració responsable relativa al contingut de l'article 34.5 de la LGS.  
7. Declaració responsable sobre la sol·licitud o la recepció d'altres subvencions, ajudes, ingressos o recursos, provinents de qualsevol altra administració o ens públic o privat, tant nacional com internacional, que tinguen per objecte finançar les activitats subvencionades per a les mateixes persones. En cas de recepció, declaració responsable de l'import i procedència de les ajudes sol·licitades o percebudes, amb l'especificació de la seua normativa reguladora.  
8. En matèria de tributació, Seguretat Social i rendició de comptes, es tindrà en compte el que preveu l'article 22.4 del Reglament de l'LGS: la presentació de la sol·licitud de subvenció comportarà l'autorització de l'entitat sol·licitant perquè l'òrgan concedent obtinga de manera directa l'acreditació de les circumstàncies que preveuen els articles 18 i 19 del reglament esmentat, per mitjà de certificats telemàtics, cas en què el sol·licitant no haurà d'aportar el certificat corresponent. No obstant això, l'entitat sol·licitant podrà denegar expressament aquesta autorització, i haurà d'aportar en aquest cas els certificats que es detallen a continuació i que tindran un període de validesa de sis mesos, a comptar de la data d'expedició, d'acord amb el que s'estableix en els articles 22 i 23.3 del reglament esmentat, i la validesa dels quals haurà de mantindre's durant el període que abaste l'execució de la subvenció:  
  
a) De l'Agència Estatal d'Administració Tributària, el certificat que acredite que l'entitat sol·licitant està al corrent de les seues obligacions tributàries.  
b) De la Tresoreria General de la Seguretat Social, el certificat acreditatiu del fet que l'entitat sol·licitant es troba al corrent en el compliment de les seues obligacions.  
c) El certificat de l'Agència Tributària Valenciana de la Conselleria d'Hisenda i Model Econòmic que acredite que l'entitat sol·licitant no té deutes de naturalesa tributària amb la Generalitat.  
d) Les comprovacions corresponents es podran efectuar anteriorment o posteriorment a la concessió de la subvenció. En cas de detectar-se l'incompliment d'alguna condició, correspondrà denegar o exigir-ne el reintegrament.  
9. Dades de domiciliació bancària segons el model oficial disponible a aquest efecte, que caldrà presentar-lo per duplicat.  
10. Declaració de la persona representant de l'entitat sol·licitant de disposar de signatura electrònica avançada i adreça de correu electrònic de contacte actualitzada i funcional, a l'efecte de realitzar les notificacions i actes de tràmit que corresponguen.  
11. Declaració responsable del compliment de la normativa sobre integració laboral de persones amb discapacitat o, si és el cas, l'exempció d'aquesta obligació, segons el que estableix el Decret 279/2004, de 17 de desembre, del Consell de la Generalitat, pel qual es regulen les mesures en els procediments de contractació administrativa i de concessió de subvencions per al foment de l'ocupació de les persones amb discapacitat, i la normativa concordant.   
12. Indicació d'utilització de metodologia pròpia. En cas afirmatiu, caldrà adjuntar el document descriptiu de la metodologia pròpia que s'ha d'emprar i les possibles correspondències entre les accions derivades d'aquesta metodologia i els codis que estableix l'annex III de la present resolució.  
Si l'entitat resulta beneficiària en el procés de concurrència competitiva, se n'entendrà autoritzat l'ús.  
En cas de no autoritzar l'ús de la metodologia pròpia, es concediria la subvenció amb la condició que l'entitat beneficiària es comprometera a utilitzar la metodologia de Labora.  
13. Amb la finalitat de poder establir les prioritats corresponents en cas d'empat en el moment de presentació de les sol·licituds, es podrà aportar la documentació següent:  
a) Pla d'igualtat vigent entre dones i homes, aprovat per qualsevol administració pública o òrgan competent, visat pel corresponent centre directiu de l'Administració de la Generalitat Valenciana amb competències en matèria de dona i igualtat de gènere.  
b) Pla sobre conciliació laboral, personal i familiar.  
c) Certificat sobre el percentatge de dones en els llocs o els òrgans de direcció de l'entitat.  
d) Disposar d'un pla que active la transició ecològica i/o digital en l'actuació i l'ús dels recursos per l'entitat corresponent.  
14. Projecte-memòria de les accions corresponents al projecte de subvenció sol·licitat en el qual s'indique:  
a) Dades identificatives de l'entitat sol·licitant.  
b) Àmbit territorial on l'entitat pretenga actuar, d'acord amb el que estableix el resolc quinzé de la present resolució.  
  
c) Nombre de persones a les quals sol·licita atendre i que es preveja que acabaran l'itinerari individualitzat i personalitzat, distribuïdes per cada àmbit territorial en el qual es pretenga actuar.  
d) Previsió de les actuacions a desenvolupar en els itineraris, incloses les accions formatives, en les quals s'haurà de precisar el codi, la denominació i el nombre de persones participants. També es podran dur a terme altres accions formatives no previstes en la memòria si durant el desenvolupament del projecte es detecten necessitats concretes per a les persones participants. En aquest sentit, hauran d'informar la direcció territorial corresponent de les adaptacions efectuades.  
e) Criteris de selecció de les persones participants, inclòs el de paritat.  
f) Estimació del termini de duració total del projecte.  
g) Pressupost estimatiu del cost del projecte total.  
h) Recursos humans dels quals dispose l'entitat per a la realització dels itineraris. Nombre de persones de l'entitat a la qual es vincula la subvenció, fixes o amb contracte indefinit o, si és el cas, temporal.  
  
i) Nombre d'instal·lacions i locals de què disposa i la seua ubicació, amb especificació de la disponibilitat que tenen, en règim de propietat, arrendament o qualsevol altra forma admesa en dret.  
15. Declaració responsable d'adequació al principi de «no causar un dany significatiu» (principi de «do no significant harm-DNSH») en el sentit establit en l'apartat 6 de l'article 2 del Reglament (UE) 2021/241 del Parlament Europeu i del Consell, de 12 de febrer de 2021, d'acord amb el formulari degudament omplit que Labora posarà a la disposició de les entitats.  
16. Pòlissa d'assegurances d'accident i responsabilitat civil per a totes les persones participants, subscrita prèviament a l'inici dels itineraris, i el justificant de pagament d'aquesta signat electrònicament per la persona representant de l'entitat. Aquesta pòlissa haurà de cobrir tot el temps de duració de l'itinerari i haurà d'incloure, a més, la cobertura de les despeses d'accident in itinere i, si és el cas, els locals o les instal·lacions que s'utilitzen i els danys que puguen produir les persones participants; Labora quedarà exonerat de qualsevol responsabilitat sobre aquesta qüestió. A aquest efecte, la responsabilitat civil davant de tercers es considerarà com a despesa relativa a l'execució de les actuacions que componen l'itinerari individualitzat i personalitzat d'ocupació.  
En cas de no haver formalitzat la pòlissa, es remetrà la carta de garanties de l'assegurança en les mateixes condicions descrites anteriorment, sense perjudici de l'obligació de presentar la pòlissa en el moment en què siga subscrita.  
Es podrà optar per subscriure una pòlissa d'assegurances col·lectiva amb les indicacions ja exposades, que cobrisca totes les persones participants en el projecte aprovat.  
Les persones participants no podran iniciar, en cap cas, una acció sense que s'haja subscrit la pòlissa d'assegurances d'accident i de responsabilitat civil, la qual haurà de contindre, com a mínim, les cobertures següents:  
- Defunció per accident.  
- Invalidesa absoluta i permanent per accident.  
- Invalidesa permanent parcial per accident, que serà la que corresponga segons el barem.  
- Assistència sanitària per accident amb cobertura equivalent a la de l'assegurança escolar.  
- Cobertura d'accident in itinere.  
En tot cas, s'haurà de presentar sempre abans de l'inici dels itineraris individualitzats i personalitzats.  
17. Les direccions territorials de Labora podran recaptar de l'entitat sol·licitant l'aportació addicional d'altres documents o dades aclaridores que estimen necessaris per a resoldre sobre la seua sol·licitud.  
  
Desseté. Resolució del procediment i requisits per als pagaments  
  
1. La competència per a resoldre sobre les sol·licituds formulades correspon a la direcció general de Labora competent en matèria d'orientació i intermediació laboral o l'òrgan que en tinga atribuïda la competència per delegació.  
2. El termini màxim per a resoldre i notificar la resolució que siga procedent serà de tres mesos, a comptar des de l'endemà de la data de presentació de la sol·licitud. Transcorregut aquest termini sense que s'haja notificat cap resolució expressa, les persones interessades podran entendre desestimades les seues sol·licituds per silenci administratiu, d'acord amb el que preveu l'article 25.5 de l'LGS. Això, sense perjudici que subsistisca l'obligació legal de l'Administració de resoldre expressament sobre la petició formulada.  
3. Les resolucions que es dicten es notificaran a les persones interessades en els termes que preveu la legislació vigent en matèria de procediment administratiu comú.  
4. Les resolucions se sotmetran al règim de publicitat previst en la normativa sobre transparència i bon govern quan complisquen els requisits quantitatius previstos en la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
  
5. La resolució de concessió d'ajudes contindrà, com a mínim, els aspectes següents:  
a) La identificació de l'entitat beneficiària de la subvenció.  
b) Àmbit territorial de desenvolupament dels itineraris d'inserció laboral.  
c) El nombre de persones participants.  
d) L'import concedit i l'activitat subvencionada.  
f) Si la resolució és de concessió, caldrà identificar el finançament pel marc de l'MRR de la UE.  
g) Qualsevol altra especificació que s'estime oportuna.  
6. Les resolucions de concessió d'ajudes esgotaran la via administrativa, i contra aquestes podrà interposar-se un recurs contenciós administratiu davant de la jurisdicció contenciosa administrativa en el termini de dos mesos, a comptar des de l'endemà de la notificació de la resolució, d'acord amb el que estableixen els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant de l'òrgan que va dictar la resolució en el termini d'un mes, que es computarà en els termes establits anteriorment, d'acord amb els articles 123 i 124 de la Llei 39/2015, de procediment administratiu comú de les administracions públiques. Tot això, sense perjudici que els interessats puguen exercitar-ne, si és el cas, qualsevol altre que consideren procedent.  
7. El pagament de la subvenció, tant l'anticipat com el derivat de la comprovació de la justificació requerirà que l'entitat beneficiària es trobe al corrent en el compliment de les seues obligacions tributàries i enfront de la Seguretat Social i no siga deutor per resolució de procedència de reintegrament.  
  
Dihuité. Modificació de la resolució  
Una vegada recaiguda la resolució de concessió, el beneficiari podrà sol·licitar-ne, de manera motivada i amb caràcter excepcional, la modificació. La sol·licitud de modificació haurà de fonamentar-se en circumstàncies sobrevingudes després de la resolució i durant el termini d'execució de l'activitat subvencionada per a cada entitat beneficiària, i haurà de formalitzar-se immediatament després de produir-se i, en tot cas, abans de la finalització del termini d'execució esmentat. Les circumstàncies que poden donar lloc a la modificació de la resolució, i que es poden considerar, entre altres, les següents:  
a) Que circumstàncies sobrevingudes, difícils de preveure en el moment de presentar la sol·licitud, determinen variacions en les característiques, la duració o qualsevol altra obligació el compliment de la qual se sotmeta a termini en la resolució de concessió de la subvenció.  
  
b) Que circumstàncies sobrevingudes determinen la necessitat que el beneficiari modifique les característiques tècniques o econòmiques, o la distribució entre la tipologia de despeses, del projecte aprovat inicialment per l'Administració.  
En cap cas les modificacions a què es refereix aquest article podran afectar les obligacions imposades per la normativa comunitària o nacional aplicable, especialment quan suposen l'incompliment de fites o objectius establits en la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision-CID) o el seu termini d'execució.  
  
L'òrgan competent per a resoldre la concessió inicial de la subvenció haurà de dictar una resolució en què accepte o denegue la modificació proposada en el termini de dos mesos des de la data en què la sol·licitud s'haja registrat en el registre de l'òrgan competent per a tramitar-la. Transcorregut aquest termini sense haver-se notificat cap resolució expressa, la sol·licitud podrà entendre's desestimada. Les resolucions podran retrotraure els seus efectes, com a màxim, al moment de la presentació de la sol·licitud de modificació. En tot cas, la modificació només podrà autoritzar-se sempre que no danye drets de tercers, no supose un increment de la subvenció i no es varie la destinació ni finalitat de la subvenció.  
  
Denové. Mitjà de notificació d'actes i tràmits  
1. La notificació de la resolució i els actes de tràmit es practicaran per mitjà de la seu electrònica de la Generalitat (https://sede.gva.es.), per a la qual cosa el sol·licitant haurà de disposar de signatura electrònica avançada, siga amb el certificat reconegut per l'entitat (persona jurídica), siga amb el certificat reconegut al ciutadà (persona física), els dos admesos per la seu electrònica de la Generalitat (https://sede.gva.es)  
  
2. En les notificacions es remetrà un avís a l'adreça de correu electrònic que figure en l'expedient administratiu, en què s'informarà de la posada a la disposició d'una notificació en la seu electrònica esmentada. La falta de pràctica de l'avís no impedirà que la notificació es considere plenament vàlida.  
3. En tot cas, la pràctica de la notificació electrònica s'haurà d'ajustar als preceptes que estableixen els articles 54 i 55 del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
  
Vinté. Bestretes  
1. Una vegada recaiguda la resolució podrà anticipar-se a l'entitat beneficiària el pagament de l'import de fins al 50 % de l'ajuda concedida, d'acord amb el prescrit en l'article 17 del Decret llei 6/2021, d'1 d'abril, del Consell; sense necessitat de presentar aval o garantia, per tractar-se d'una entitat de les contemplades l'apartat 5 de l'article 171 de la Llei 1/2015, de 16 de febrer, de la Generalitat, d'hisenda pública, del sector públic instrumental i de subvencions, sense perjudici que una norma posterior amb rang de llei preveja la possibilitat de modificar aquest percentatge.  
L'entitat beneficiària podrà sol·licitar la bestreta de la subvenció davant la corresponent Direcció Territorial de Labora fins a dos mesos després de la notificació de la resolució de concessió. La tramitació de la bestreta s'efectuarà quan l'entitat comunique l'inici de les seues actuacions.  
2. Quan l'import sol·licitat no coincidisca exactament amb el generat per l'aplicació corresponent per a la proposta de document comptable a aprovar per al pagament de la bestreta, es tindrà en compte aquest últim.  
3. La direcció territorial de Labora corresponent expedirà, si és el cas, la proposta de pagament de les bestretes.  
4. Les entitats beneficiàries hauran de disposar d'un compte bancari específic, aportat en el document preceptiu que caldrà adjuntar a la sol·licitud, al qual Labora transferirà l'import de la bestreta.  
Aquest compte preferentment serà el mateix que l'utilitzat per a transferir l'import del pagament de la subvenció concedida.  
  
Vint-i-uné. Inici dels itineraris  
1. Les entitats hauran de comunicar formalment, a la direcció territorial de Labora corresponent, la data d'inici dels itineraris o, si és el cas, la renúncia a la subvenció, en un termini màxim de 20 dies naturals, comptats des de l'endemà de la notificació de la resolució de concessió de la subvenció, abans de l'inici efectiu dels itineraris esmentats. La falta de la comunicació esmentada donarà lloc a la revocació de la subvenció.  
2. L'inici dels itineraris individualitzats i personalitzats haurà de produir-se en el termini màxim de tres mesos des de la data de notificació de la resolució de concessió de la subvenció.  
  
Vint-i-dosé. Qualificació del personal tècnic  
1. El personal tècnic orientador que haja de dur a terme les accions que integren els itineraris individualitzats i personalitzats haurà d'estar en possessió d'una titulació de grau universitari o equivalent i una experiència mínima de 18 mesos en l'acompliment de les tasques que calga dur a terme.  
2. L'entitat haurà de garantir que tot el personal tècnic proposat té coneixements del mercat laboral a la Comunitat Valenciana i que disposa de domini suficient en l'ús d'internet, eines ofimàtiques i xarxes socials per a impartir les accions que constituïsquen l'itinerari individualitzat i personalitzat d'ocupació.  
3. Com a mínim, l'entitat haurà d'aportar a la direcció territorial de Labora corresponent, per cada tècnic orientador, la documentació següent:  
a) Currículum.  
b) Original i còpia, o còpia compulsada, de la titulació universitària.  
  
c) Contractes de treball que acrediten l'experiència professional com a personal tècnic d'orientació, d'inserció, d'ocupació o de formació. Si es tracta de personal funcionari, nomenament o certificació que acredite l'experiència en les funcions i les matèries corresponents.  
  
L'entitat beneficiària haurà de presentar la sol·licitud d'autorització d'accés a les aplicacions informàtiques del personal tècnic.  
4. Una vegada notificada la resolució de concessió, amb la finalitat de poder autoritzar el personal tècnic proposat per l'entitat, s'haurà de facilitar la relació d'aquest personal i la documentació acreditativa de la seua titulació i experiència a la direcció territorial de Labora corresponent, amb una antelació mínima de 15 dies a l'inici efectiu de les actuacions.  
5. Quan l'entitat beneficiària necessite incorporar nou personal tècnic o substituir el que té, durant el desplegament del programa, haurà de remetre a la corresponent direcció territorial de Labora la relació del nou personal o del personal substitut i substituït, juntament amb l'acreditació de la titulació i l'experiència i altres requisits exposats en els apartats anteriors del present resolc, així com la sol·licitud d'autorització d'accés a les aplicacions informàtiques, en un termini mínim de 10 dies hàbils abans de la seua incorporació efectiva al programa.  
  
L'entitat haurà d'acreditar les causes justificades per a efectuar la substitució o la nova incorporació, i Labora, si és el cas, haurà d'aprovar l'actuació.  
6. El personal tècnic docent haurà de posseir el perfil professional necessari per a la impartició del tipus de formació que requerisca el curs corresponent.  
A l'efecte d'acreditar el compliment de tots els requisits per a la impartició de les accions formatives proposades, l'entitat haurà de conservar el programa del curs, el perfil docent per a la impartició d'aquest, l'acreditació del personal que impartisca els cursos i les factures corresponents a les despeses efectuades en cada acció formativa.  
Aquesta formació podrà ser objecte de subcontractació, sempre que es complisquen els requisits dels paràgrafs anteriors.  
7. Per a la realització de tasques complementàries i administratives relacionades amb el projecte, l'entitat beneficiària podrà comptar amb personal de suport.  
  
Vint-i-tresé. Seguiment dels itineraris  
1. Amb la finalitat de verificar l'execució correcta del programa de subvenció, l'entitat beneficiària haurà de remetre a la direcció territorial corresponent de Labora la documentació que aquesta li sol·licite en qualsevol moment i sotmetre's a qualsevol actuació de control o comprovació ?material o financera- tant pel Labora com pel Tribunal de Comptes, la Comissió o el Tribunal de Comptes de les Comunitats Europees, l'Oficina Europea de Lluita contra el Frau, l'Oficina Nacional d'Auditoria i, quan siga procedent, qualsevol òrgan fiscalitzador competent.  
2. En tot cas, les subvencions que regula aquesta resolució estaran sotmeses al seguiment, el control i l'avaluació que s'establisquen en el Pla de recuperació, transformació i resiliència, així com a les obligacions específiques relatives a la informació, la publicitat, el control, la verificació, el seguiment, l'avaluació i altres obligacions imposades per la normativa interna i de la Unió Europea que s'establisca per al Mecanisme de recuperació i resiliència de la UE i l'aplicació de la qual siga de compliment obligatori, incloent-hi el compliment del principi de «no causar un dany significatiu» al medi ambient («do no significant harm-DNSH»).  
  
Vint-i-quatré. Finalització de les accions  
1. L'entitat beneficiària, en el termini d'un mes des de la finalització de les actuacions emmarcades en aquest projecte i, en tot cas abans del 30 de setembre de 2023, haurà de presentar davant de la direcció territorial de Labora corresponent la justificació del compliment de les actuacions subvencionades i de les despeses efectuades, mitjançant el règim de mòduls, d'acord amb el que es preveu en els articles 69 i 76 a 79 del Reglament de la Llei general de subvencions.  
En qualsevol cas, totes les accions dels itineraris individualitzats i personalitzats d'ocupació hauran de finalitzar en el termini establit per a l'execució del projecte i hauran d'estar degudament mecanitzades.  
2. En cas d'efectuar aquesta comunicació fora del termini establit o no haver-la fet, es prendrà com a data de finalització, a l'efecte del còmput del termini de presentació de la justificació, la de l'última acció d'orientació mecanitzada en l'aplicació corresponent, incloses les accions formatives. En conseqüència, des de l'endemà d'aquesta data començarà a computar-se el termini de justificació de les despeses imputables a l'execució de la subvenció.  
  
  
Vint-i-cinqué. Costos imputables o subvencionables  
Es considera que l'import de la subvenció concedit mitjançant el mòdul establit cobreix els costos de l'entitat beneficiària per a dur a terme els itineraris individualitzats i personalitzats d'ocupació de les persones participants. Aquests costos són els que es descriuen en aquest resolc. No caldrà aportar la documentació relativa a aquests costos (nòmines, factures, pòlisses i altres) en la justificació de la subvenció, encara que sí que serà necessari conservar la documentació durant el temps establit en aquesta resolució per al cas que els òrgans competents facen auditories, controls o verificacions.  
  
1. Es consideraran costos directes els que, inequívocament, s'identifiquen amb les operacions subvencionades i el nexe amb aquestes es pot demostrar sense cap dubte.  
Es consideraran costos indirectes o generals tots els que no es puguen vincular directament a una actuació del projecte subvencionat, però que són necessaris per a dur a terme l'actuació. Totes les despeses han de tindre el suport de factures pagades o documents comptables de valor equivalent.  
2. Seran costos imputables de la subvenció per a les entitats beneficiàries els següents:  
a) Costos directes:  
Les retribucions totals directes (costos salarials), incloent-hi la cotització empresarial a la Seguretat Social, de les hores efectivament dedicades, per part del personal tècnic autoritzat per Labora per a realitzar les accions dels itineraris, així com el que puga contractar-se per a aquest fi.  
No es consideraran retribucions directes o costos salarials les dietes, les indemnitzacions o les bestretes a conseqüència de l'activitat laboral, les retribucions de vacances no disfrutades o altres percepcions que no tinguen la condició de salarials.  
En el cas de personal propi de l'entitat beneficiària (que no haja sigut contractat expressament per a dur a terme les accions objecte de les ajudes), s'imputarà al projecte la part proporcional del temps efectivament dedicat a aquest.  
b) Despeses indirectes o generals:  
- Lloguer dels locals per dur a terme les accions.  
- Subministraments: energia elèctrica, aigua i gas o altres tipus de combustible per a calefacció.  
- Lloguer de mobiliari i béns.  
- Neteja i higiene.  
- Seguretat i vigilància.  
- Comunicacions: línia telefònica i connexió a internet.  
- Lloguer d'equips informàtics.  
- Manteniment de sistemes.  
- Material d'oficina.  
Aquestes despeses s'imputaran en la part que corresponga proporcionalment, d'acord amb els principis i les normes de comptabilitat admesos generalment i, en tot cas, en la mesura en què aquests costos es referisquen al període en què efectivament es du a terme l'activitat.  
c) Pòlissa d'assegurances d'accidents i de responsabilitat civil de les persones participants i per l'import màxim que, per persona participant, es determina en la present resolució.  
3. No es considerarà cobert per la subvenció cap altre tipus de despesa diferent de les esmentades i, especialment, no es considerarà subvencionable l'IVA o qualssevol altres impostos indirectes quan siguen susceptibles de repercussió, recuperació o compensació per l'entitat beneficiària. A aquest efecte, quan en les declaracions presentades s'utilitzen regles de prorrata, es considerarà que l'entitat ha suportat efectivament com a despesa el percentatge restant de l'última declaració «Resum anual» presentada anteriorment a la data de justificació de la subvenció.  
4. Per a ser considerades subvencionables les despeses, hauran de respondre de manera indubtable a la naturalesa i les característiques de l'activitat subvencionada i hauran d'haver sigut pagades efectivament amb anterioritat a la finalització del període de justificació.  
5. L'import d'adquisició dels conceptes de despeses subvencionables no pot ser, en cap cas, superior al valor de mercat.  
  
Vint-i-sisé. Justificació  
1. Per a fer la justificació i posterior liquidació final de la subvenció, l'entitat beneficiària haurà d'omplir i remetre a la direcció territorial de Labora corresponent, en els termes establits en el resolc nové, punt 3 i resolc vint-i-quatré d'aquesta resolució, la justificació amb la documentació acreditativa de la realització de les accions efectuades, que haurà de contindre la documentació següent:  
  
1.1. Una memòria d'actuació justificativa del compliment de les condicions imposades en la concessió de la subvenció, amb la indicació de les activitats dutes a terme i dels resultats obtinguts.  
La documentació que cal presentar haurà d'incloure, com a mínim, el següent:  
a) Certificat d'execució de tot el projecte, signat per la persona que tinga la representació legal de l'entitat beneficiària.  
b) Certificació del nombre total de persones participants ateses que hagen conclòs satisfactòriament el seu itinerari individualitzat i personalitzat (que serà el nombre d'itineraris fets). Aquest número suposa el nombre d'unitats físiques considerades com a mòdul. Aquesta llista es podrà extraure, si és el cas, de l'aplicació informàtica corresponent o, en segona instància, l'elaborarà la mateixa entitat.  
Igualment, un certificat del nombre i identificació de les persones que van abandonar el seu itinerari i el projecte.  
També, un certificat identificatiu del personal tècnic que va tutoritzar les persones participants, en què s'especifique el nombre de persones ateses per cada professional i el nombre dels itineraris que corresponguen a cada personal tècnic. Aquesta llista es podrà extraure, si és el cas, de l'aplicació informàtica corresponent o, en segona instància, l'elaborarà la mateixa entitat.  
c) Una llista en la qual figuren les dades de les accions d'orientació (individuals, grupals i tallers) i accions formatives dutes a terme per cada personal tècnic autoritzat. Aquesta llista es podrà extraure, si és el cas, de l'aplicació informàtica corresponent o, en segona instància, l'elaborarà la mateixa entitat.  
d) Una llista de cada persona participant, amb les accions d'orientació (individuals, grupals i tallers) i les accions formatives que haja dut a terme satisfactòriament, amb el codi i la data. També, de cada professional, amb les accions i persones participants que va tutoritzar. Aquestes llistes es podran extraure, si és el cas, de l'aplicació informàtica corresponent o, en segona instància, les elaborarà la mateixa entitat.  
e) Els controls específics d'assistència a les accions dutes a terme (individuals, grupals, tallers, formatives), tant del personal tècnic com de les persones participants que les reben.  
Aquests controls consistiran en:  
- Fitxes signades pel personal tècnic i per la persona participant, amb els seus números de DNI/NIE, de control d'assistència a cada acció individual de la persona participant.  
En aquestes fitxes haurà de constar: data de l'actuació, hora d'inici i finalització de l'acció, codi i denominació de l'acció i identificació de la persona participant amb la seua signatura, a més de la del personal tècnic.  
- Fitxes signades de control d'assistència a les accions grupals, als tallers i a les accions formatives impartides, signades pel tècnic i per la persona participant, amb els seus números de DNI/NIE.  
En aquestes fitxes haurà de constar: data de l'actuació, hora d'inici i acabament de l'acció, codi i denominació de l'acció (grupal, taller, formació), relació de persones participants que hi assisteixen, amb la signatura de cada una, a més de la del personal tècnic.  
f) Un certificat del nombre de dones i homes que van finalitzar els itineraris.  
g) Una declaració, segons el model, de l'article 34.5 de l'LGS sobre la no inclusió en cap de les circumstàncies previstes en aquest precepte.  
  
1.2. Una memòria econòmica justificativa del cost de les activitats dutes a terme, que inclourà el que indiquen els punts següents:  
  
a) Una acreditació o una declaració del beneficiari del nombre d'unitats físiques considerades com a mòdul, és a dir, del nombre de participants que hagen conclòs amb èxit l'itinerari individualitzat i personalitzat.  
b) La quantia global de la subvenció justificada, calculada sobre la base de les activitats quantificades en la memòria d'actuació presentada i els mòduls que preveu el resolc onzé, segons el sistema de càlcul i quantificació mitjançant costos unitaris establits en el dit article. La liquidació de la subvenció es farà en funció del nombre de persones que hagen conclòs el seu itinerari personalitzat. La liquidació no podrà superar, en cap cas, la quantia de la subvenció concedida inicialment. El càlcul es farà considerant el nombre de persones participants que hagen conclòs el seu itinerari individualitzat i personalitzat pel mòdul econòmic corresponent.  
  
Relació de les transferències efectuades a cada persona participant que haja finalitzat amb èxit el seu itinerari individualitzat i personalitzat d'ocupació, en concepte d'incentius a la participació (accions facilitadores de la inserció).  
c) Relació de les beques i ajudes abonades, amb indicació de cada persona que les ha percebudes, els conceptes i els dies d'assistència, així com els imports. L'entitat haurà de conservar la documentació que acredite les transferències efectuades, així com la que justifique les circumstàncies personals que motiven el dret al cobrament de les beques i ajudes.  
d) Un certificat positiu o negatiu sobre percepció d'altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o organisme internacional, signat per la persona que tinga la representació legal de l'entitat beneficiària, que indique els imports i les procedències.  
e) Els membres de les entitats previstes en l'apartat 2 de l'article 11 de l'LGS estaran obligats a complir els requisits de justificació respecte de les activitats realitzades en nom del beneficiari i per compte d'aquest. Aquesta documentació formarà part de la justificació que està obligada a lliurar l'entitat beneficiària que haja sol·licitat la subvenció.  
  
f) Si és el cas, un justificant de devolució a Labora de la quantia de la subvenció no utilitzada si la quantitat justificada és inferior a la bestreta rebuda, l'ingrés de la qual s'haurà d'efectuar mitjançant un xec o una transferència bancària al compte número ES53-2771-1137-62-3145223867, el titular del qual és Labora, amb la identificació del número d'expedient.  
Si és el cas, aquest justificant serà la carta de pagament de reintegrament de les quantitats corresponents a fons no utilitzats de la subvenció anticipada.  
2. D'acord amb el que es disposa en l'article 79 del Reglament de l'LGS (RD 887/2006, de 21 de juliol), les entitats beneficiàries estan dispensades de l'obligació de presentar llibres, registres i documents de transcendència comptable o mercantil o qualsevol altra documentació justificativa de les despeses efectuades, excepte el que disposa expressament aquesta resolució, sense perjudici de l'obligació de conservar els documents justificatius de l'aplicació dels fons rebuts, incloent-hi els documents electrònics mentre puguen ser objecte de les corresponents actuacions de control i comprovació, segons el que es disposa en l'article 14.1 g de l'LGS, així com de qualsevol altra obligació derivada de la normativa estatal o de la Unió Europea que així ho exigisca.  
  
3. En cas que es duguen a terme actuacions de verificació i comprovació, es considerarà despesa efectuada la que s'ha pagat efectivament abans d'acabar el període de justificació, per la qual cosa no seran admissibles pagaments ajornats.  
  
Vint-i-seté. Rendiments financers  
D'acord amb el que es preveu en l'article 19.5 de l'LGS, els rendiments financers que es generen pels fons lliurats a les entitats beneficiàries no incrementaran l'import de la subvenció concedida.  
  
  
Vint-i-huité. Causes de reintegrament o revocació  
1. Donarà lloc a l'obligació de reintegrar els fons percebuts, segons el que preveu la normativa aplicable, l'incompliment dels principis i obligacions, fites, objectius, calendari o qualsevol altre aspecte relacionat amb la normativa del Pla de recuperació, transformació i resiliència, i amb el que estableix el Reglament (UE) 2021/241, del Parlament Europeu i del Consell, de 12 de febrer de 2021, així com la resta de la normativa de la Unió Europea que siga aplicable, en particular, l'incompliment del principi de «no causar un dany significatiu» (principi «do no significant harm'DNSH»), que en aquest cas donarà lloc al reintegrament total de la subvenció rebuda més els interessos de demora des del moment del pagament fins a la data en què s'acorde aquest reintegrament.  
  
2. L'alteració d'alguna de les característiques bàsiques dels itineraris a realitzar, l'incompliment d'alguna de les condicions establides en aquesta resolució o en la resolució de concessió i altres disposicions aplicables en matèria de subvencions, podran donar lloc al reintegrament total o parcial de la subvenció concedida, prenent com a referència base l'import del mòdul establit per a cada acabament d'un itinerari.  
  
3. Aquesta obligació de reintegrar les quantitats percebudes serà igualment aplicable en cas d'incompliment de fites i objectius, de calendari o de qualsevol altre aspecte relacionat amb la normativa del Pla de recuperació, transformació i resiliència, d'acord amb el que es preveu en l'article 7, regla setena, de la Llei 11/2020, de 30 de desembre, de pressupostos generals de l'Estat per a l'any 2021, i en l'article 37.4 del Reial Decret llei 36/2020, de 30 de desembre.  
4. Donarà lloc a la revocació:  
- La presentació de la renúncia per part de l'entitat.  
- La falta de comunicació de l'inici de les accions per part de l'entitat, una vegada transcorregut el termini establit a aquest efecte.  
En la tramitació del procediment de reintegrament es garantirà, en tot cas, el dret d'audiència de la persona interessada. Els subjectes obligats al reintegrament seran, a més dels que determina la normativa bàsica estatal, els assenyalats en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
5. Sense perjudici del que estableix l'apartat anterior, serà aplicable el règim d'infraccions i sancions establit en el títol IV de la Llei 38/2003, de 17 de novembre, així com, si és el cas, el que disposa el text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 de maig.  
  
6. Sense perjudici del que preveu l'LGS, en matèria d'infraccions i sancions administratives, seran causes específiques per a declarar la pèrdua total del dret al cobrament de la subvenció concedida i, si és el cas, de reintegrament d'aquesta, les següents:  
a) Obtenció de la subvenció falsejant les condicions requerides per a rebre-la o ocultant les que ho haurien impedit.  
b) Incompliment de la finalitat per a la qual va ser concedida la subvenció, o de les condicions exigides per a concedir-la.  
c) Percepció, per part de l'entitat beneficiària, de qualsevol quantitat econòmica o preu procedent de les persones participants.  
d) Qualsevol altre motiu que perjudique el fi últim pel qual s'ha concedit la subvenció.  
e) L'obstaculització de les actuacions de seguiment i control que duga a terme Labora o l'incompliment de les obligacions d'informació de dades.  
  
Vint-i-nové. Mesures de control  
1. La realització de les accions objecte de subvenció podrà ser supervisada pel personal de Labora designat a aquest efecte.  
2. La Direcció General de Labora podrà aprovar, prèviament a l'execució, un pla de control per a comprovar la realització efectiva de les activitats subvencionades.  
a) Aquest control o supervisió podrà consistir en visites a les entitats on es duen a terme els itineraris i les accions que els integren, en la verificació de l'ús de les eines de control habilitades en l'aplicació informàtica de Labora utilitzada per les entitats, en la supervisió de l'ús de les aplicacions informàtiques de Labora utilitzades per les entitats, en el control per mostreig de tots els elements que conformen un expedient de subvenció i de qualsevol altre element que calga tindre en compte.  
  
b) Els expedients de subvenció sotmesos a control se seleccionaran de manera aleatòria, llevat que hi haja elements que aconsellen controlar les activitats dutes a terme per alguna entitat beneficiària concreta.  
  
c) El Pla de control podrà establir el percentatge mínim d'ajuda que calga controlar sobre el total pagat en la línia pressupostària que finança l'activitat.  
  
Trenté. Règim sancionador  
1. Si, a conseqüència de la tramitació dels expedients de subvenció, es detecta alguna de les infraccions que tipifica el títol IV de l'LGS, se seguirà el procediment que estableix l'article 177 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. També serà aplicable el que es disposa en el text refós de la Llei d'infraccions i sancions en l'ordre social, aprovat pel Reial decret legislatiu 5/2000, de 4 de maig.  
  
Trenta-uné. Seguiment, control i avaluació. Justificació de la subvenció  
Les entitats beneficiàries hauran de sotmetre's a les actuacions de comprovació que haja d'efectuar Labora a les de control financer que corresponguen, si és el cas, a la Intervenció General de la Generalitat Valenciana i el Tribunal de Comptes de la Generalitat Valenciana, el Servei Públic d'Ocupació Estatal i la Inspecció de Treball i Seguretat Social; a les de control financer que corresponguen, si és el cas, a la Intervenció General de l'Administració general de l'Estat, i a les previstes en la legislació del Tribunal de Comptes, així com a les que puguen efectuar la Comissió i el Tribunal de Comptes Europeu, així com l'Oficina Europea de Lluita contra el Frau, l'Oficina Nacional d'Auditoria i, quan siga procedent, la Fiscalia Europea.  
Labora, Servei Valencià d'Ocupació i Formació, en la seua qualitat d'entitat executora per ser perceptora de fons del Pla de recuperació, transformació i resiliència (PRTR), elaborarà un pla de mesures antifrau en compliment de l'article 6 de l'Ordre ministerial GXR 7717/2021, de 29 de setembre, per la qual es configura el sistema de gestió del Pla de recuperació, transformació i resiliència, amb la finalitat de reforçar els mecanismes de prevenció, detecció, correcció i persecució del frau, la corrupció i els conflictes d'interessos.  
  
En tot cas, les subvencions regulades en aquesta resolució estaran sotmeses, així mateix, al seguiment, el control i l'avaluació que s'establisquen per al Pla de recuperació, transformació i resiliència, així com a les obligacions específiques relatives a la informació i la publicitat, el control, la verificació, el seguiment, l'avaluació i altres obligacions imposades per la normativa interna i de la Unió Europea que s'establisquen per al Mecanisme de recuperació i resiliència de la UE, i l'aplicació de les quals siga de compliment obligat, incloent-hi el principi de «no causar un dany significatiu» al medi ambient (principi de «do no significant harm'DNSH»).  
A l'efecte de complir les actuacions de comprovació i d'acord amb el que estableix l'article 22.2.f del Reglament (UE) 2021/241 del Parlament Europeu i del Consell, de 12 de febrer de 2021, i l'article 132 del Reglament (UE, Euratom) 2018/1046, del Parlament Europeu i del Consell, de 18 de juliol de 2018 («Reglament financer»), les entitats beneficiàries de les subvencions, com a perceptores finals dels fons del Mecanisme de recuperació i resiliència, hauran de conservar els documents justificatius, les dades estadístiques i la resta de documentació concernent al finançament, així com els registres i els documents, en format electrònic i durant un període de cinc anys des que s'abone el saldo de l'operació financera, o durant un període de tres anys, quan l'import de la subvenció siga inferior a 60.000 euros.  
  
  
Trenta-dosé. Criteris de distribució proporcional  
El repartiment territorial dels fons que financen aquestes ajudes, arreplegat en l'annex I d'aquesta resolució, s'ha realitzat en funció del percentatge de persones desocupades inscrites segons les característiques que s'exigeixen en cada un dels projectes objecte de convocatòria continguda en aquesta resolució, en cada una de les tres províncies, en relació amb el total registrat a la Comunitat Valenciana.  
  
Trenta-tresé. Identificació i publicitat  
1. Els itineraris individualitzats i personalitzats d'ocupació i les accions subvencionades que configuren la inversió 4 «Nous projectes territorials per al reequilibri i l'equitat», línia d'inversió «Col·lectius vulnerables», del Component 23, objecte d'aquesta resolució, així com tota la publicitat que se'n faça, hauran d'estar identificats degudament de conformitat amb les obligacions que en matèria d'informació, comunicació i publicitat determine la normativa interna i de la Unió Europea per al Mecanisme de recuperació i resiliència, i les entitats beneficiàries d'aquestes subvencions quedaran obligades a fer esment en la seua publicitat de l'origen d'aquest finançament i vetlaran per donar-li visibilitat, incloent-hi, quan siga procedent, mitjançant l'emblema de la Unió i una declaració de finançament adequat que indique «finançat per la Unió Europea'NextGenerationEU». Aquesta visibilitat es donarà, en particular, quan promoguen les accions i els seus resultats, de manera que es facilite informació coherent, efectiva i proporcionada dirigida a múltiples destinataris, incloent-hi els mitjans de comunicació i el públic.  
  
2. Les entitats beneficiàries hauran de donar visibilitat a l'origen dels fons rebuts, de manera que en la documentació i els mitjans de difusió de les seues accions hauran de fer constar «finançat per la Unió Europea'NextGenerationEU», per a les actuacions finançades amb les subvencions que regula aquesta resolució. Aquesta visibilitat es farà, en particular, quan promoguen les accions i els seus resultats, de manera que faciliten informació coherent, efectiva i proporcionada dirigida a múltiples destinataris, inclosos els mitjans de comunicació i el públic.  
  
Hauran de complir també les obligacions de publicitat imposades per la normativa nacional i de la Unió Europea que siga aplicable.  
  
Trenta-quatré. Compromís de no causar un dany significatiu al medi ambient  
1. Les entitats beneficiàries de les subvencions regulades en aquesta resolució hauran de garantir el ple compliment del principi de «no causar un dany significatiu» (principi de «do no significant harm-DNSH») i l'etiquetatge climàtic i digital, d'acord amb el que preveu el Pla de recuperació, transformació i resiliència, per la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision-CID) i pel Reglament (UE) núm. 2021/241 del Parlament Europeu i del Consell, de 12 de febrer de 2021, i la seua normativa de desplegament, en totes les fases del disseny i execució dels projectes i, de manera individual, per a cada actuació.  
2. En aquest sentit, les sol·licituds hauran d'incloure una declaració responsable d'adequació al principi de «no causar un dany significatiu» (principi de «do no significant harm-DNSH») en el sentit establit en l'apartat 6 de l'article 2 del Reglament (UE) 2021/241 del Parlament Europeu i del Consell, de 12 de febrer de 2021, d'acord amb el formulari degudament omplit que Labora posarà a la disposició de les entitats.  
  
3. Les declaracions responsables del principi de «no causar un dany significatiu» (principi de «do no significant harm-DNSH») que es formulen, han d'atendre obligatòriament la Comunicació de la Comissió Europea, Guia tècnica sobre l'aplicació del principi de «no causar un dany significatiu», en virtut del reglament relatiu al Mecanisme de recuperació i resiliència (2021/C 58/01).  
4. En tot cas, les entitats beneficiàries hauran de preveure mecanismes de verificació del compliment del principi de «no causar un dany significatiu» (principi de «do no significant harm-DNSH») i mesures correctores per a assegurar-ne la implementació, i hauran de deixar-ne constància en la memòria justificativa de la subvenció.  
  
Trenta-cinqué. Repercussió pressupostària  
La present resolució no comporta un increment de la despesa pública per a posar-la en marxa i en funcionament, més enllà dels crèdits consignats a aquest efecte en els pressupostos anuals de la Generalitat, dins del corresponent programa i línia pressupostària.  
La concessió de subvencions queda condicionada a les disponibilitats pressupostàries de l'exercici econòmic.  
  
Trenta-sisé. Aplicació de la normativa sobre la COVID-19  
El procediment que preveu i regula aquesta resolució, tant en l'aplicació com en la gestió (instrucció, execució, justificació, terminis i altres elements constitutius) s'ajustarà al que disposen les normes autonòmiques i estatals aplicables que s'aproven i es publiquen amb motiu de la crisi sanitària provocada per la COVID-19.  
  
  
Trenta-seté. Normativa d'aplicació de la subvenció  
Aquestes subvencions es regiran, a més de pel que es preveu en aquesta resolució, pel que es disposa en la Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana; en la Llei 38/2003, de 17 de novembre, general de subvencions; en la Llei 47/2003, de 26 de novembre; en la Llei 39/2015, d'1 d'octubre; en el Reial Decret llei 36/2020, de 30 de desembre; i en el Decret llei 6/2021, d'1 d'abril, del Consell.  
A més, serà aplicable el que s'estableix en l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència. Caldrà ajustar-se, igualment, al que es disposa en el Reglament (UE) 2021/241 del Parlament Europeu i del Consell, de 12 de febrer de 2021, i en el Reglament (UE, Euratom) 2018/1046, del Parlament Europeu i del Consell, de 18 de juliol de 2018 («Reglament financer»).  
Així mateix, aquestes subvencions es regeixen també per l'LGS i pel Reial decret 887/2006, de 21 de juliol, pel qual s'aprova el Reglament de l'LGS. Igualment, també resulten aplicables a aquestes subvencions la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la resta de l'ordenament jurídic que resulte procedent.  
També s'aplicarà tota la normativa nacional o de la UE relativa al Pla de recuperació, transformació i resiliència i el Mecanisme de recuperació i resiliència, provinent de l'instrument de financer europeu de recuperació NextGenerationEU.  
  
Trenta-huité. Facultats d'execució i desplegament  
La Direcció General de Labora, o l'òrgan que en tinga delegades les competències podrà dictar les instruccions i adoptar les mesures que considere oportunes per a desplegar, aplicar i executar aquesta resolució.  
  
Trenta-nové. Efectes de la present resolució  
La present resolució tindrà efectes des de l'endemà de ser publicada en el DOGV.  
La present resolució esgota la via administrativa i contra aquesta es podrà interposar un recurs contenciós administratiu davant de la jurisdicció contenciosa administrativa de la província corresponent, en el termini de dos mesos, a comptar des de l'endemà de la publicació de la resolució en el DOGV, d'acord amb el que s'estableix en els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant de l'òrgan que haja dictat la resolució, en el termini d'un mes, computat en els termes establits anteriorment, de conformitat amb els articles 123 i 124 de la Llei 39/2015, del procediment administratiu comú de les administracions públiques. Tot això, sense perjudici que els interessats puguen exercitar-ne, si és el cas, qualsevol altre que consideren procedent.  
  
València, 23 de desembre de 2021.- El conseller d'Economia Sostenible, Sectors Productius, Comerç i Treball: Rafael Climent González.  
  
  
  
  
ANNEX I  
Distribució econòmica i d'itineraris per províncies   
Persones amb diversitat funcional  
  
Província Consignació econòmica  
ALACANT 735.760,00 -  
CASTELLÓ 380.535,00 -  
VALÈNCIA 1.760.015,00 -  
TOTAL 2.876.310 -  
  
  
  
  
ANNEX II  
Elements identificatius de l'origen de la subvenció  
  
ANNEX III  
Taula de codis d'accions d'orientació i de fases  
  
INDIVIDUALS GRUPALS  
Codi Descripció Codi Descripció  
111D01 Entrevista de diagnòstic 116D05 Vies d'accés a l'ocupació (grupal)  
113D01 Disseny IPI 121D01 Aspectes personals. Nivell I (grupal)  
113D02 Identificació d'alternatives professionals 121D02 Aspectes personals. Nivell II (grupal)  
114D04 Seguiment de cerca activa d'ocupació 121D03 Identificació d'alternatives professionals (grupal)  
114D05 Seguiment d'agenda de cerca 122D01 Cerca activa d'ocupació (grupal)  
115D01 Elaboració de currículums 122D03 Eines per a la cerca d'ocupació   
(grupal)  
116D01 Vies d'accés a l'ocupació 123D01 Taller d'entrevista (grupal)  
116D02 Elaboració de cartes de presentació 123D04 Procés de selecció (grupal)  
116D03 Elaboració d'agenda de cerca 124D03 Cerca d'ocupació per internet. Nivell I (grupal)  
121D04 Aspectes personals 125D02 Cerca d'ocupació per internet. Nivell II (grupal)  
123D02 L'entrevista de selecció 130D13 Informació sobre mesures de foment de la contractació (grupal)  
123D03 Informació sobre processos de selecció 130D14 Informació GVAJobs (grupal)  
124D01 Cerca d'ocupació per internet. Nivell I 130D15 Informació de mercat de treball (grupal)  
125D01 Cerca d'ocupació per internet. Nivell II 136D02 Sessió d'informació sobre formació (grupal)  
130D03 Informació sobre mercat de treball 125D03 Taller pràctic de cerca d'ocupació per internet (5 hores)  
130D06 Informació sobre mesures de foment de la contractació 126D02 Club d'ocupació (taller de 5 hores)  
130D07 Informació GVAJOBS   
136D01 Sessió d'informació sobre formació   
140D01 Atenció personalitzada